ҲАМОН ЎЛАНЛАР ТЎҚИБ, ЎҚИМОҚДА ЎЛМАС ЗОТ!\nНигоҳ 20 July 2018 17:34 329\nБиз ўзбеклар учун миллатимиз пири комили ҳазрат Навоий, қондошларимиз, жондошларимиз ҳисобланган қорақалпоқлар учун саҳро булбули Бердақ, қирғиз қардошларимиз учун сўз чечани Тўқтағул, туркман туғишганларимиз учун шукуҳли шеър сарвари Маҳтумқулидек буюк сиймолар қанчалар ардоқли бўлса, атоқли шоир ва маърифатпарвар Абай, яъни Иброҳим Қўнонбоев қозоқ халқи учун шунчалар қадрлидир. У янги замон қозоқ реалистик ёзма адабиётининг асосчиси, бадиий сўз заргари сифатида жаҳон адабиётига ўзининг ёрқин саҳифаларини қўшди ва ҳақли равишда башариятнинг Фирдавсий, Данте, Ҳофиз, Шекспир, Сервантес, Гёте, Пушкин, Гюго каби даҳо адиблари қаторидан ўрин олди.\nЎзбекистон Республикаси Президенти Шавкат Мирзиёевнинг “Буюк қозоқ шоири ва мутафаккири Абай Қўнонбоев ижодий меросини кенг ўрганиш ва тарғиб қилиш тўғрисида”ги қарорида буюк оқиннинг шарафли номи ва бой ижодий мероси нафақат қозоқ халқи, айни пайтда, бутун туркий халқлар, жумладан, ўзбек халқининг ҳам қалбида безавол яшаб келаётгани, Ўзбекистон ва Қозоғистон давлатлари ўртасидаги ўзаро дўстлик ва ҳамкорлик муносабатлари янги босқичга кўтарилаётган бугунги кунда бу сингари улуғ алломаларнинг ўлмас мероси халқларимиз учун янада муҳим маъно ва аҳамият касб этиши таъкидланган. Шу кунларда республикамизнинг барча жойларида абайхонлик тадбирлари қизғин ўтмоқда.\nУлуғ халқнинг ўлмас шоири Абайнинг шажараси Ўлжой-Айдўс-Ирғизбой-Ўскинбой-Қўнонбойдан иборат бўлиб, ўрта жузнинг арғин уруғига мансуб тўбиқти тийрасидандир. Қўнонбойнинг учинчи ўғли Иброҳим (бўлғуси Абай шоир) 1845 йилнинг 10 августида Семипалатинск вилоятининг Чингизтоғида, Қашқабулоқ аҳоли маскани яқинидаги Жийдабой овулида дунёга келади. Наинки бобоси Ўскинбой ва отаси Қўнонбой, балки бувиси Зерде момо ва онаси Улжоной ўз замонасининг онгли, илғор кишилари эди. Бола бир неча йил мобайнида эртак, мақол, ривоятлар дунёсида ўсади. Кейин отаси қурдирган Эскитом мадрасасида овул имоми Ғабитхон мулла мураббийлигида дастлабки диний саводини чиқарарди. Ўн ёшидан бошлаб уч йил давомида Семейдаги Аҳмад Ризо мадрасасида араб, форс тилларида сабоқ олади. Шу тариқа Низомий, Навоий, Саъдий, Ҳофиз, Фузулий каби мумтоз шоирлар асарлари билан ошно тутинди. Мурғак чоғидан Шўртанбой, Бухор жиров ва бошқа халқ оғзаки ижоди усталарини тинглади. Семей шаҳридаги рус приход мактабида рус тилини ўрганади. Бу унга А.Пушкин, М.Лермонтов, И.Крилов, Л.Толстой, Ф.Достоевский оламига, рус таржимонлари орқали Гёте ва Байрон дунёсига йўл очади...\nАбай биринчи шеъри “Ким экан деб келгандим туя қувган”ни 1855 йили 10 ёшида ёзади. 14 ёшида мумтоз адабиёт хрестоматиясига оид қуйидаги ажойиб сатрларни қоғозга муҳрлайди:\nФузулий, Шамсий, Сайқалий,\nНавоий, Саъдий, Фирдавсий,\nХўжа Ҳофиз – сиз ҳаммангиз\nМадад беринг, қилманг осий.\nАйнан шу даврда ёзилган “Юзи равшан” шеърида ўз лирик қаҳрамонининг бош нуқтаи назарини ифода этади. Бу инсон қадр-қимматидир. Ушбу фалсафий фикр Абай шеъриятининг биринчи ҳарфидан бошлаб сўнгги нуқтасигача қизил ип бўлиб ўтади. Шоир бахт инсон қадрининг нечоғлик юксак бўлиши билан боғлиқ, дейди. Жамият барча инсонни бирдек кўриши керак, деган хулосага келади Абай. Очкўз, таъмагир, порахўр, текинхўр, майхўр, ялқов, маишатпараст, манфаатпараст, маддоҳ зотларни жамият дарахтига тушган қуртлар деб билади:\nАқл керак, соз иш керак, хушхулқ керак,\nЭр уялар, ишни қилса бўлмай зийрак.\nШилта, шилқим, асли таги лўттибозга\nСадоқатли дўст топилгай жуда сийрак.\nЮксак бадиият билан юқори ижтимоий мазмуннинг уйғунлашгани Абай поэзиясини наинки ўз даври, балки барча замонлар учун долзарб поғонага кўтаради. У ўз асарларида, шеър ва достонларида кенг кўламли хулосалар орқали зулм ва мунофиқликнинг асл қиёфасини очиб беради. Зулмат замонга нур олиб киради. Реал воқелик тасвири орқали реал мақсадларга ўтади.\nАбай ўзи яшаган жамият ва келгуси замонларда баркамол авлодни кўргиси, халқ ҳаётини фаровон қиладиган бунёдкор ёшлар шаклланишини истайди. Бугунги эгамен Қозоғистоннинг янги қиёфаси, Евроосиё мегаполисларидан бирига айланган Астана, қозоқ ёшларининг академик фан, адабиёт, санъат, спорт соҳасидаги ютуқлари донишманд шоир орзуларининг яққол нишоналаридир.\nАбай атоқли шоир, таниқли таржимон бўлиш билан бирга проза ва публицистика устаси ҳам эди. Фалсафий-дидактик характерга эга “Қора сўзлар”и (“Қирқ беш насиҳат”) жаҳон бадиий публицистикаси хазинасидан муносиб ўрин олган. Давримизнинг М.Авезов, Ч.Айтматов, Т.Қаипбергенов, Ў.Ҳошимов каби адиблари асарларида акс садо берган.\nАбай ижоди у ҳаётлик чоғларидан бошлаб ўзбек китобхонларини қизиқтирган. Ажойиб шеърлари, бошқа оқинлар билан айтишувлари тилдан тилга, элдан элга кўчган эди. Ўтган асрнинг қирқинчи йиллари Евроосиё минтақаси халқлари учун ўта машаққатли кечганига қарамасдан 1941 йили буюк ўзбек шоири Алишер Навоий таваллудининг 500, 1945 йили улуғ қозоқ оқини Абай Қўнонбоев туғилганининг 100 йиллик маъракалари ўтказилди. 1945 йили Алматида ўтган тадбирда академик шоиримиз Ғафур Ғулом “Абай – чинакам ҳурматга арзигулик алп шоир. Унинг ўланлари қозоқ саҳросидай бепоён. Олатовнинг атлас қирларидай жимжимадор. Чингизтоғ шаршараларидай суронли, Қозиғурт қояларидай баланддир”, деган эди.\nБугун Абайнинг ижодий мероси ўз эли ва бошқа ҳудудларда чинакам эъзоз топмоқда. Қозоғистон Республикаси Президенти Нурсултон Назарбоев “Мустақиллик эраси” деб номланган китобида “Қурмонғозининг сеҳрли куйи, Мағжоннинг ёрқин лирикаси, Мухторнинг мароқли прозаси, Чўқоннинг мафтункор кашфиётлари, Абайнинг фалсафий иқрорномалари бу маънавий хазиналарга кирган ҳар бир замондошнинг ички оламини бойитиши”ни таъкидлаган. 1995 йили Абай таваллудининг 150 йиллиги Қозоғистонда ва ундан ташқарида кенг нишонланди. Мазкур йилни ЮНЕСКО “Абай йили” деб атади. Ўзбекистонимизда ҳам буюк шоир маъракасига бағишланган анжуманлар ўтказилди. Шоирнинг “Танланган асарлар”и босилди. Таваллудининг 170 йиллиги арафасида Тошкентда Абай ҳайкали қад тиклади. “Ёрқин юлдуз” китоби чоп этилди. Муҳтарам Президентимизнинг шоир ижодий меросини ўрганиш ва тарғиб қилишга оид қарори, 2018 йил Қозоғистонда “Ўзбекистон йили” деб эълон қилиниши муносабати билан бу ишлар янада жонланди. “Ўзбекистон миллий энциклопедияси” давлат-илмий нашриётида “Қозоқнинг қирқ оқинидан қирқ ўлан” шеърий тўплами нашрдан чиқди.\nАсли Қозоғистон заминида, табаррук Туркистон тупроғида туғилган устоз Миртемир ёзганидек:\nОлатов чўққисига қўнгандек ота бургут,\nОлмаота ўртасида турибди у барҳаёт.\nГўё ҳамон элига сўйлар ҳикмат ва ўгит,\nЁзувчилар уюшмаси аъзоси,\nшоир ва таржимон


PORTAL: Тошкентлик тадбиркор 4 йиллик меҳнат ҳаққини ундирди\n07 май 2021, Тошкент вақти: 17:13\nТошкентлик тадбиркор пойтахтдаги ёзги оромгоҳлардан иккитасини тўрт йил давомида озиқ-овқат билан таъминлаган. Унга кўра, тўрт йил ичида болалар овқатланиши учун сарфлаган 80 миллион сўмга яқин пулини ололмаган.\nТошкентлик тадбиркор йигитнинг исмини очиқламаслик шарти билан Озодликка айтишича, у пойтахтдаги ёзги оромгоҳлардан иккитасини тўрт йил давомида озиқ-овқат билан таъминлаган. Унга кўра, тўрт йил ичида болалар овқатланиши учун сарфлаган 80 миллион сўмга яқин пулини ололмаган ва Мирзиёевнинг виртуал қабулхонасига мурожаат қилгач, унинг пуллари берилган.\n“Озодлик тингловчилари хабардор бу мавзуни радио орқали ёритган эдик. Кейин октябрь ойида Мирзиёевнинг порталига мурожаат қилдим. Орадан икки ҳафта ўтгач, прокуратурадан телефон қилишди ва кейин 4 йиллик пулларимни беришди”, деди тадбиркор йигит.\nОзодлик Тошкент мактабларида ташкил қилинган 36 та ёзги болалар оромгоҳига бюджетдан ажратилган пуллар 4 йил давомида берилмагани ҳақида ёритган эди. Оромгоҳ эгаларига кўра, кейинги тўрт йил ичида пойтахтдаги кундузги оромгоҳларда болалар овқатланиши учун бюджетдан жами 1 миллиард 440 миллион сўм ажратилиши лозим эди.\nТадбиркор йигит тўрт йиллик югур-югурлардан сўнг виртуал қабулхонага мурожаат қилиб, муаммони ҳал қилди. Ҳозирча оромгоҳлар учун пул сарфлаган бошқа тадбиркорлар пулининг тақдири номаълум.


Xiaomi Redmi Note 5 бенчмаркда тестдан ўтди, лекин натижалар шубҳали... - Terabayt.Uz\nXiaomi Redmi Note 5 бенчмаркда тестдан ўтди, лекин натижалар шубҳали...\n«Хитойлик Apple»нинг ҳали тақдим этилмаган Redmi Note 5 қурилмаси Geekbench бенчмаркида синовдан ўтди. Тест натижалари ҳақидаги маълумотлар сайтда акс эттирилган.\nБенчмаркдаги натижаларга қарайдиган бўлсак, Xiaomi Redmi Note 5’нинг «юраги» msm8952 чипи экан, бу эса 2015 йилда чиқарилган Qualcomm Snapdragon 617 процессорига мос келади.\nБундан ташқари, гаджет 3 гигабайт ҳажмли тезкор хотира билан таъминланган. У Android 7.1.2 Nougat операцион тизим талқини бошқаруви остида ишлайди.\nЭсласангиз керак, Redmi Note 5 ва унинг хоссалари ҳақидаги илк маълумотлар шу йилнинг июль ойи бошида чиққан эди. Кейинроқ эса унинг тақдимотга тайёр экани айтилиб, смартфоннинг ва қутиларининг суратлари ҳам тарқатилган. Сўнгра унинг бошқа рендерлари пайдо бўлгани, шунингдек, Xiaomi ходими тасодифан бу янги смартфонни «сотиб қўйгани» хусусида ҳам хабар берганмиз. Яқиндагина эса Xiaomi’нинг илк ҳамёнбоп «қўшкўз ромсиз»лари – Redmi 5 Plus ва Redmi Note 5 расмлари ҳам тарқалган эди.\nҚизиғи шундаки, Geekbench бенчмаркида акс эттирилган тест натижалари қанақадир ғалати, ишонарсизроқ. Келинг, шуларга бир назар соламиз.\nАввало, янги моделда нега эски процессор қўйилишини тушуниш қийин. Ахир, ҳатто шу қурилманинг битта олдинги «авлоди» – Redmi Note 4 смартфонига ҳам Helio X20, унинг Ҳиндистон учун тақдим этилган талқинига эса Snapdragon 625 чипи қўйилган-ку!\nҚолаверса, тестда Snapdragon 617 процессори олти ядроли қилиб кўрсатилган. Аслида эса бу чип саккизта ядродан иборат.\nХуллас, Geekbench’даги негадир шу текширув натижалари шубҳалироқ. Xiaomi Redmi Note 5 ҳақидаги аниқроқ маълумотлардан хабардор бўлиб бориш учун биздан узоқлашманг.\n#Geekbench #андроид смартфон #тест #хабарлар #Xiaomi Redmi Note 5


20-07-2016 | 16:48\nZAMIN.UZ / Маданият / 20 Июл 2016 года1 986\nБугун, 20 июль куни ўзбекистонлик таниқли модель, хонанда ва актриса Азиза Ҳалилова фарзандли бўлди. Бу ҳақда унинг турмуш ўртоғи Рустам Авезов ижтимоий тармоқдаги шахсий саҳифаси орқали хабар бермоқда. Бу ҳақда "Qalampir" маълум қилди. Маълумотларга қараганда, Рустам ва Азиза қиз фарзандли бўлишган. Айни дамда ўзбек шоу-бизнесининг таниқли вакиллари ижтимоий тармоқлар орқали Ҳалиловани табриклашмоқда. Азиза Ҳалилова фаолиятини моделликда бошлаган бўлиб, хонандаликка ҳам қўл урганди. У қўшиқчиликдаги ижоди давомида бор-йўғи 8та қўшиқ куйлаган, холос. Тингловчилар уни “Афруз” гуруҳи билан куйлаган дуэти орқали яхши танишади. Шунингдек, у суратга тушган “Янги бой” фильми ҳам томошабинлар орасида анча оммалашган эди. 1991 йилнинг 10 январида таваллуд топган актриса Малайзияда таҳсил олди ва бир қатор таниқли брендларнинг рекламаларида иштирок этди. Моделлик фаолияти билан профессионал даражада шуғулланиб келаётган Ҳалилова 2015 йилнинг 19 ноябрь куни тадбиркор Рустам Авезовга турмушга чиққан эди. Фурсатдан фойдаланиб, Азиза Ҳалиловани ҳаётидаги қувончли воқеа билан муборакбод этиб, она ва болага сиҳат-саломатлик тилаймиз.


Ҳадис сабоқлари 2-қисм (МР3)\n16:32 / 07.04.2011 1732 pdf Ўқиш режими + -\nШайх Муҳаммад Содиқ Муҳаммад Юсуф ҳазратларининг «Ҳадис сабоқлари» деб номланган аудио дастурнинг 2-қисми ёзилган аудиодиск.\nУшбу дискда Пайғамбаримиз саллаллоҳу алайҳи васалламдан ворид бўлган ҳадислар билан танишишингиз мумкин.\nНоми: «Ҳадис сабоқлари» 2-қисм (CD МР3)\nҲажми: 417 дақиқа\n1. Аҳдига вафодор мўминнинг одати.\n2. Бемор ҳолин сўранг албатта.\n3. Дастурхон олдида одоб сақлаш.\n4. Этимларга меҳрибон бўлиш.\n5. Ғазаб балоларнинг бошланишидир.\n6. Ҳасад иймонни бузар.\n7. Ҳайри эҳсон.\n8. Жамоат эзгулик манбаи эрур.\n9. Кечиримли бўлгин бағри кенг инсон.\n10. Кексаларни қадрига этинг.\n11. Масъулиатни хис қилиш.\n12. Меҳмоннавозлик мўмин хислати.\n13. Меҳрибонлик мўмин кўркидир.\n14. Мўминлар гўзалликни севадилар.\n15. Муҳтожларга бўлгин мададкор.\n16. Муроқаба_ сифати ҳақида.\n17. Нажот ростликдадир.\n18. Оилада фарзанд тарбияси.\n19. Оналарни эъзозланг ҳар дам.\n20. Озор берма инсонга асло.\n21. Ўғил қизга адолатли бўлинг.\n22. Қарз ҳақида.\n23. Рамазон ойининг фазилати.\n24. Рўза тутиш одоблари.\n25. Сабр ва шукур.\n26. Саломатлик аллоҳнинг неъмати.\n27. Савдо эҳсон билан қоришсин ҳаргиз.\n28. Сўз инсон кўркидир.\n29. Яхшилик қил ҳамиша мўмин.\nҲадис сабоқлари 1-қисм (МР3)\n16:27 / 07.04.2011 1832\n16:49 / 07.04.2011 2158\nҲадис ва Ҳаёт 21-жуз (МР3) «Абу Бакр ва Умар розияллоҳу анҳумо»\nҲадис ва Ҳаёт 21жуз МР3 .Абу Бакр ва Умар розияллоҳу анҳумо,Шайх Муҳаммад Содиқ Муҳаммад Юсуф ҳазратларининг қаламларига мансуб .Ҳадис ва Ҳаёт, туркумининг . Абу давоми...\n2019 15:41 / 07.04.2011\nҲикматли дунё 3-қисм (DVD)\nҲикматли дунё 3қисм DVD.Ҳикматли дунё, диниймаърифий дастурининг навбатдаги .Умр сафари, деб номланган Ҳаж ва умра оид сони видеотасвирга туширилди.Ушбу фильм давоми...\n1741 17:32 / 07.04.2011\nИжтимоий одоблар 4қисм DVDШайх Муҳаммад Содиқ Муҳаммад Юсуф ҳазратларининг Ижтимоий одоблар номли туркум суҳбатлари ёзилган видео дастурининг 4қисми.Фазилатли давоми...\n1635 18:12 / 07.04.2012\n51 20:00 / 18 май


Тошкентдаги баннерда гиёҳванд моддалар сотиладиган сайт реклама қилингани аниқланди – Газета.uz\nТошкентда гиёҳванд моддалар сотиладиган сайтга элтадиган QR-кодли реклама баннери аниқланди. Пойтахт ИИББ вазият назоратга олинганини хабар қилди.\nLotinchada 22 ноябр 2019, 10:31 Жамият\nТошкентнинг Яшнобод туманидаги Оҳангарон шоҳ кўчасига гиёҳванд моддалар сотиладиган сайтга элтадиган QR-кодли реклама баннери ўрнатилгани аниқланди. Бу ҳақда журналист Муҳаммадшариф Маматқулов эътибор қаратиб, ҳуқуқни муҳофаза қилиш органларига мурожаат қилди. Фото: Муҳаммадшариф Маматқулов.\n«Газета.uz» QR-кодни синаб кўрганида, у ҳақиқатдан ҳам .ru доменидаги стимуляторлар, эйфоретиклар, гиёҳванд моддалар аралашмалари ва каннабиноидлар сотиладиган сайтга элтиши тасдиқланди.\nБундан ташқари, баннерда Instagram ижтимоий тармоғидаги танлов ҳақида хабар қилинади. Танлов ташкилотчилари саҳифаси айни вақтда ўчирилган.\nТошкент Ички ишлар бош бошқармаси «Газета.uz»га вазият назорат остига олингани, зарур чоралар кўрилаётганини маълум қилди. Монополияга қарши курашиш қўмитаси ҳам вазият ўрганилаётганини қайд этди.\nШу кунларда Қозоғистонда ҳам ижтимоий тармоқлар фойдаланувчилари бир неча шаҳардаги кўчаларда гиёҳванд моддалар сотиладиган сайтларга элтувчи QR-кодли баннерларни аниқлади. Кун давомида саккизта шундай баннер олиб ташланди, дея хабар қилди Қозоғистон ИИВ.\nПайшанба куни Қирғизистон ОАВлари ҳам Бишкекда гиёҳванд моддалар рекламаси бўлган баннер ҳақидаги хабарларни эълон қилди. Орадан бир қанча вақт ўтиб шаҳар мэрияси баннер олиб ташлангани ҳақида хабар берди.


ЯХШИЛАР КЎП ДУНЁДА! — Ishonch Gazetasi\nКурсдош дугонам бу йил ётоқхонага жойлашолмади. Унинг шаҳарда биронта ҳам қариндоши йўқ, ижарага турай деса, контрактда ўқитаётгани сабаб ота-онасига қўшимча харажат юкланади. Дугонам нима қилишни билмасдан ҳайрон эди. Ётоқхона бошлиғи касаба уюшма қўмитаси раисидан ёрдам сўрашимизни маслаҳат берди. Кутганимиздек бўлди. Касабақўм етакчиси ёрдам беришини айтиб, тинчлантирди. Орадан икки кун вақт ўтмай, дугонамга ётоқхонадан жой берилди. Биз, талаба қизлар, айниқса, дугонамиз ва унинг ота-онаси Сабриддин устоздан жуда ҳам миннатдор бўлдик.\nТўғрисини айтсам, бунгача касаба уюшмаси ҳақида тўлиқ маълумотга эга эмас эдим. Шундан сўнг талабалар ҳаётида касаба уюшмасининг ўрни нақадар катта ўрин эгаллашига амин бўлдим.\nЎзбекистон давлат жаҳон тиллари университетида 1167 нафар ходим фаолият юритиб келмоқда. Уларнинг 800 дан ортиғини профессор-ўқитувчилар ташкил қилади. Университет бирлашган касаба уюшма қўмитаси ижтимоий шериклик тамойиллари асосида талаба ва ходимларнинг манфаатларини самарали ҳимоя қилади. Қўмита раиси Сабриддин Каримшиков жамоа шартномаси, меҳнат қонунчилиги талабларига оғишмай амал қилиш иш самарадорлиги, таълим бериш сифатига ижобий ҳисса қўшади, деб ҳисоблайди.\n— Илм-маърифат аҳли, айниқса, талабалар манфаатларини ҳимоялаш шарафли ва масъулиятли вазифа, — дейди Сабриддин ака. — Таълим даргоҳимизда 10 та йўналиш бўйича бакалавр ва тўққизта мутахассислик бўйича магистрлар тайёрланяпти. Еттита факултетдаги йигирма тўққизта кафедрада 6000 нафардан зиёд талаба таълим олмоқда. Яхши дам — меҳнатга ҳамдам, дейишади. Шу туфайли касаба уюшма қўмитамиз жамоа шартномаси шартлари ва ходимлар талабларидан келиб чиқиб, уларга қулайликлар яратишга муносиб ҳисса қўшиб келмоқда. Бу йил 30 дан ортиқ ходимнинг тарихий шаҳарларга саёҳати ташкил қилинди. Фарзандларимиз қувончи учун қўмитамиз томонидан ходимларимизнинг 48 нафар фарзандига ёзги дам олиш оромгоҳларига йўлланмалар берилди. 103 нафар ходимга маданий ҳордиқ чиқариши учун концерт дастурларига чипталар ажратилди. 4 нафар фахрийга моддий кўмак кўрсатилди.\nСпорт — соғлик гарови. Бу нақл устозларимиз учун ҳам бегона эмас. Ҳар йили университет миқёсида спорт тадбирларини ўтказиш анъанага айланган. Футбол, волейбол, шахмат, шашка ва стол тенниси мусобақалари шулар жумласидан. Бу орқали устозларимизнинг соғлом турмуш тарзини тўғри ташкил қилишига кўмаклашилади. Бундан ташқари, ҳар ойда 17 нафар ходимга моддий ёрдам сифатида энг кам иш ҳақи миқдорида пул ажратилиб, ойлик маошига қўшиб берилаяпти.\n— Касабақўм ходимларнинг меҳнат ҳуқуқларини таъминлашда ҳам кўмакчи ҳисобланади, — дейди университет Ёшлар иттифоқи етакчиси Маъруф Конагатов. — Иш берувчи ҳисобидан моддий ёрдам ажратиш, қўшимча таътил бериш, меҳнат муҳофазасини таъминлаш, талабалар ётоқхоналаридаги шароитларни назорат қилиш масалалари Сабриддин ака бошчилигида амалга оширилади. Бир воқеа ҳеч ёдимдан чиқмайди. Тўғрироғи, бу менинг фаолиятимда ҳам яхшигина из қолдирган. 20 йилдан буён таълим даргоҳимизда инглиз тили фанидан дарс бериб келган домлалардан бирининг фарзанди касал бўлиб қолди. Шифокорлар унга узоқ муддат парвариш кераклигини айтишгач, устоз кадрлар бўлимидан уч ой муддатга меҳнат таътили сўради. Ўша пайт имтиҳонлар яқинлиги, ўқитувчилар етишмагани туфайлими, кадрлар бўлимидагилар унга таътил беришдан бош тортиб, агар шароити тўғри келмаётган бўлса, ишдан бўшаши мумкинлигини билдиришган. Бироқ қадрдон бўлиб қолган иш жойингдан ажралиш оғир. Ноилож қолган ўқитувчи шунда Сабриддин аканинг олдига маслаҳат сўраб келганди. Касабақўм етакчиси кадрлар бўлими масъуллари ва ходимга Меҳнат кодексида бундай ҳолатлар назарда тутилганини тушунтирди. Маълум бўлишича, қонунда ходимнинг аризасига кўра унга иш ҳақи сақланмаган ҳолда таътил берилиши мумкин экан. Натижада, устозимиз уч ойга таътилга чиқди. Фарзандининг даволаниш муддати тугагач, яна бизга таълим беришда давом этди. Бундан ташқари, касаба уюшмаси ёшлар ташаббусларини қўллаб-қувватлашда ҳам муҳим рол ўйнамоқда.\nБиз ҳамкорликда турли тадбирлар ташкил қиламиз. Касаба уюшма қўмитаси бу жараёнда ҳам моддий, ҳам маънавий томондан бизга кўмак бериб келади. Керакли маслаҳатлари ва кўмаги учун доимо устоздан миннатдорман.\nУниверситет касаба уюшма қўмитаси нафақадаги устозлар ҳолидан ҳам ҳамиша хабардор. Албатта, умрини педагогикага, илмий изланишларга сарф қилган инсонлар пенсияга чиққач, четга чиқиб қолмаслиги керак. Зеро, бизнинг муқаддас ватанимизда инсон, унинг қадр-қиммати доимо азиз бўлган.\n— Дунёда энг катта бахт меҳнатинг самарасини кўришдир, — дейди узоқ йиллар ЎзДЖТУда меҳнат қилган нафақадаги педагог Хислат Маҳмадалиев. — Педагогикада бу ўқувчи ва талабаларнинг муваффақияти билан ўлчанади. Сабриддин ҳам шогирдларимдан бири. Байрамларда касаба уюшма қўмитаси номидан биз каби нафақадаги устозларини йўқлайди. Тадбирларга таклиф қилади. Бундан жуда миннатдормиз. Бу йил 1 октябр — Ўқитувчи ва мураббийлар куни бир гуруҳ фаоллар билан совға кўтариб келишди. Қувониб кетдим. Оилам, фарзандларим олдида касбимдан фахрландим.\nОила — муқаддас. Оила ва ишга бирдек эътибор бериш керак. Агар ишга берилиб кетиб, оила эътибордан четда қолдирилса, фарзандлар тарбиясига таъсир қилиши мумкин. Шунинг учун ҳам оила ва ишни бир хилда ушламоқ даркор. Сабриддин устознинг оиласига бўлган эътибори қандайлигига қизиқдим. Уч ўғил ва бир қизнинг отаси бўлган бу фидойи инсон ҳар бир фарзандига вақт ажратади. У киши турмуш ўртоғи Садоқат опани бола тарбиясидан сўнг педагогика коллежида таҳсил олиши учун имконият яратган.\n— Ота-онам мени вақтли турмушга беришган, — дейди Садоқат Каримшикова. — Шунинг учун ҳам ўқиш орзуси мени тарк этди, деб ўйлаган эдим. Турмуш ўртоғим орзумни рўёбга чиқарди. Ёнимда елкадош бўлувчи инсоним борлигидан фахрланаман.\nЯхши инсонларни кўрганда, ҳаётга, одамларга бўлган муҳаббатинг янада ортади. Уларнинг бажараётган ишлари кўпчиликка ўрнак. Сабриддин Каримшиковни ҳам ҳеч иккиланмай шундай фидойи инсонлар қаторига қўшиш мумкин.\nМуаммонинг «БЕКАТИ» борми?


Навоийда ишлаб чиқариладиган Хитойнинг “Oshan” брендли автомобилларининг тахминий нархи маълум бўлди — Review.uz\nНавоийда ишлаб чиқариладиган Хитойнинг “Oshan” брендли автомобилларининг тахминий нархи маълум бўлди\n“Navoiy – motors” Ўзбекистон-Австрия қўшма корхонаси раҳбари Шерзод Мўминов Хитойнинг “Oshan” бренди остида ишлаб чиқариладиган автомобилларнинг кутилаётган нархларини очиқлади.\nЎзбекистондаги биринчи эркин иқтисодий зона – “Навоий” ЭИЗ бу ерда олиб борилаётган иш кўлами жиҳатидан ҳам етакчилик қилиб келмоқда. Кармана туманининг 500 гектарлик майдонини эгаллаган мазкур бизнес майдонига айни пайтда Навоий шаҳридан ҳам бир қатор объектлар ва майдонлар қўшиб берилган.\nНавоий вилоятида ҳам автомобиль ишлаб чиқариш йўлга қўйилади\n“Бугунги кунда эркин иқтисодий зона иштирокчиси мақомини олган корхоналар сони 50 дан ортиқни ташкил этади. Хитой, Эрон, Туркия каби дунёнинг 10 га яқин мамлакатлари ишбилармон доира вакилларининг вилоятимизда бизнес юритишга иштиёқи баланд. ЭИЗ ҳудудида ҳозирда кўплаб янги қўшма корхоналар ташкил этиш устида иш олиб борилмоқда”, – дейди ЭИЗ дирекциясининг инвесторлар билан ишлаш бўлими бошлиғи Жамшид Жумаев.\n“Айни пайтда завод қуриш ишлари жадал давом этмоқда. Йил якунига қадар мазкур ишлар тўлиқ якунланиб, автмобиллар йиғиш ва сотиш ишларини ҳам бошлаб юбориш кўзда тутилган. Автомобиллар нархи тахминан 13 минг АҚШ долларидан 30 минг АҚШ долларигача бўлиши кутилмоқда”, дейди корхона раҳбари Шерзод Мўминов.\nЎзбекистонга нечта электромобиль олиб келинган?\n02.03.2021 10:10 2.6K


Тошкент шаҳри. Республика Гидрометеорология марказининг хабар беришича, 15 сентябрь куни пойтахтда ҳаво ўзгариб туради, кечаси ва эрталаб бироз ёмғир ёғиши мумкин. Шамол ғарбдан 7-12 м/с тезликда эсади. Ҳарорат кечаси 15-17 даража илиқ, кундузи 24-26 даража иссиқ бўлади.\nҚорақалпоғистон Республикаси ва Хоразм вилояти. Ҳаво ўзгариб туради, ёғингарчилик кутилмайди. Ғарбий шамол йўналишини ўзгартириб, шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 8-13 даража илиқ, кундузи 23-28 даража иссиқ бўлади.\nБухоро ва Навоий вилояти. Ҳаво ўзгариб туради, ёғингарчилик кутилмайди. Ғарбий шамол йўналишини ўзгартириб, шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 10-12 даража илиқ, кундузи 23-28 даража иссиқ бўлади.\nТошкент вилояти. Ҳаво ўзгариб туради, баъзи жойларда бироз ёмғир ёғиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 12-17 даража илиқ, кундузи 22-27 даража иссиқ бўлади.\nСамарқанд, Жиззах ва Сирдарё вилоятлари. Ҳаво ўзгариб туради, ёғингарчилик кутилмайди. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 12-17 даража илиқ, кундузи 22-27 даража иссиқ бўлади.\nҚашқадарё ва Сурхондарё вилояти. Ҳаво ўзгариб туради, ёғингарчилик кутилмайди. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 12-17 даража илиқ, кундузи 24-29 даража иссиқ бўлади.\nАндижон, Наманган ва Фарғона вилоятлари. Ҳаво ўзгариб туради, баъзи жойларда бироз ёмғир ёғиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 12-17 даража илиқ, кундузи 22-27 даража иссиқ бўлади.\nРеспубликанинг тоғли ҳудудлари. Ҳаво ўзгариб туради, баъзи жойларда ёмғир ёғади. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 10-15 даража, кундузи 13-18 даража илиқ бўлади.


Аллоҳ таоло Покдир покликни севади\nНабавий суннатга амал қилиш билан аввало улкан савобга эришилади. Касалликлар пайдо бўлиши, кўпайишининг олди олинади. Жисмоний, ижтимоий саломатлик ва тетиклик таъминланади.\nЖорий йилнинг 17 октябрь санасида Тошкент Ислом институти 1 - 4-курс талаба қизлари иштирокида “Поклик – имондандир” мавзусида “Мураббийлик соати” бўлиб ўтди, дея хабар бермоқда институт расмий сайти. Унда институтнинг Молиявий-иқтисодий ишлар бўйича проректор Ҳ.Аманов талаба қизлар билан поклик ҳақида суҳбат ўтказди. Жумладан, мўминликнинг энг олий белгиларидан бири бу поклик эканлиги ҳақида маълумотлар берди. Дарҳақиқат, ҳадиси шарифда айтиладики: “Поклик – имондандир”, “Албатта, Аллоҳ таоло Яхшидир яхшиликни севади, Сахийдир саховатни севади, Покдир покликни севади. Покланинглар ён атрофингизни пок тутинглар”. Ҳадиси шарифда “Поклик иймонга чақиради. Иймон эса ўз эгаси билан жаннатда биргадир” дейилган.\nСуҳбат яна одоб-ахлоқ, тартиб интизомни кучайтириш, огоҳликка чақириш ҳамда ўқув хоналарини покизалигини сақлаш ҳақида бўлди.\nЮқорида келтирилгани каби ҳолатларни қилмаслик ва уларнинг олдини олиш чораларини кўриш ҳар биримизнинг инсоний бурчимиз бўлмоғи керак. Аллоҳ таоло доимо қалбимизни ва жисмимизни пок қилиб жаннатига эриштирсин!\nТИИ талаба қизлар билан ишлаш бўйича услубчи\n12.9.2019 7113 Батафсил\n25.8.2019 6426 Батафсил\n10.8.2019 5572 Батафсил


Туркия террор ташкилотига алоқадор бўлганларни қамоққа олишга 40 та ордер берилди\n05 Mart 17:30 / Published in Жаҳон\nТуркия оммавий ахборот воситаларининг хабар беришича, мамлакат Бош прокуратураси Фатҳуллоҳчи террористик ташкилотга алоқадорликда гумон қилинганларни ҳибсга олишга 40 та ордер берган.\nГумондорлар рўйхатига 19 нафар офицер, шунингдек, ҳарбий академиянинг (ФЕТО) собиқ курсантлари киритилган.\nАнқара ФЕТОни 2016 йил июлида давлат тўнтаришига уринишни ташкиллаштиришда айбламоқда. Бу ҳақда жума куни маҳаллий телеканал маълум қилди.\nҚамоққа олишлар ФЕТО фаолиятини республика денгиз кучлари қўмондонлик тузилмаларида олиб борилаётган тергов ишлари доирасида амалга оширилмоқда. Гумон қилинувчилар рўйхатига 19 нафар офитсер, шунингдек, ҳарбий академиянинг собиқ курсантлари киритилган. Тергов уларнинг армия тузилмалари таркибидаги ФЕТО хужайралари фаолиятини мувофиқлаштирганига, Анқарадаги жамоат жойларида статсионар телефонлардан фойдаланган ҳолда ушбу ташкилот координаторлари билан боғланганига ишонади.\nБосқинлар пойтахтнинг ўзида ҳам, Туркиянинг бошқа етти вилоятида ҳам ўтказилади.\nИстанбул Бош прокуратураси, ўз навбатида, ФЕТО фаолияти бўйича терговнинг яна бир эпизоди доирасида 13 кишини ҳибсга олишга рухсат берди. Улар яширин равишда ёзишмаларни шифрлаш учун ByLock мобил иловасидан фойдаланганликда айбланмоқда, бу эса путчистлар томонидан фитна мақсадида ишлатилган.\n2016 йил 15 июлда Туркия қуролли кучларининг бир гуруҳ аскарлари ва зобитлари давлат тўнтаришига уринишди. Асосий тўқнашув Истанбул ва Анқарада содир бўлди, 250 киши ҳалок бўлди, путистларни ҳисобга олмаганда, 2 мингдан ортиқ киши жароҳат олди. Анқара АҚШда истиқомат қилувчи Ислом воизи Фатҳуллоҳ Гулен ва у билан боғлиқ бўлган ФЕТОни тўнтаришни тайёрлашда айбламоқда.\nTagged under: ОРДЕР, путчист, ТЕРРОРИСТИК ТАШКИЛОТ, ТУРКИЯ, ШУБҲА


Регбичиларимиз 1/4 финалда! / Olamsport.com\nРегбичиларимиз 1/4 финалда!\nТеглар : РегбиЎзбекистонУфа\nХабарингиз бор, кеча Россия Федерациясининг Уфа шаҳрида МДҲ давлатлари ўртасида регби бўйича халқаро турнирга старт берилди.\nФашизм устидан қозонилган ғалабанинг 75 йиллиги муносабати билан ўтказилаётган мусобақада мамлакатимиз шарафини “Университет” жамоаси ҳимоя қилмоқда.\nМусобақанинг биринчи кунида ҳамюртларимиз учта учрашув ўтказишди. Дастлабки ўйин Беларуснинг “Ҳурагва” жамоасига қарши бўлиб ўтди. Ушбу ўйинда регбичиларимиз рақиб жамоасини 29-7 ҳисобида мағлуб этишди.\nИккинчи ўйин жуда тажрибали Екатеринбургнинг “Рат” жамоасига қарши бўлиб ўтди, бу учрашувда ҳам регбичиларимиз рақибдан кучлироқ эканликларини исботлаб, 19-12 ҳисобида ғалаба қозонишди.\nТурнир мезбонларига қарши учинчи ўйинда гуруҳ ғолиби аниқланди. Ҳамюртларимиз бу ўйинда Бошқирдистоннинг “Уфа” жамоаси билан куч синашиб, якунда мағлубият аламини тотиб кўришди.\nШундай қилиб, мусобақанинг биринчи кунидан сўнг “А” гуруҳида 2-ўринни эгаллаган ҳамюртларимиз чорак финалда иштирок этиш ҳуқуқини қўлга киритишди. Бугун, 13 сентябр куни “Университет” жамоаси “С” гуруҳининг ғолибига қарши ярим финалга чиқиш учун майдонга тушади.


Амир Темур Кеш (ҳозирги Шаҳрисабз) шаҳри яқинидаги Хўжа Илғор қишлоғида (ҳозир Яккабоғ тумани ҳудудида) таваллуд топган. Унинг онаси бухоролик Такина хотун, отаси эса барлос уруғининг ва Чағатой улусининг эътиборли бекларидан бири бўлган Амир Тарағай баҳодир эди. Унинг ота-боболари Кеш вилоятида ҳокимлик қилиб келишган.\nАмир Темурнинг Мовароуннаҳрни бирлаштириш йўлидаги ҳаракатлари XIV асрнинг 60-йилларидан бошланди. Бу пайтда мамлакатда парокандалик бошланган, у ўнга яқин мустақил бекликларга бўлиниб кетган эди. Чағатой улусининг шарқий қисми - Еттисув ва Шарқий Туркистонда ҳукмронлик қилаётган мўғул хонлари Мовароуннаҳрдаги оғир сиёсий вазиятдан фойдаланиб, бу ерда ўз ҳокимиятларини ўрнатишга ҳаракат қилдилар. Аммо Амир Темурнинг саркардалик қобилияти ва қийин вазиятларда тўғри йўлни топа билиши ўз самарасини берди. Ҳокимиятпараст чингизий бекларга қарши жанглар якунида - 1370 йилнинг 11 апрелида у Мовароуннаҳр амири бўлди. Гарчи анъанага кўра чингизийлардан Суюрғатмишхон мамлакат ҳукмдори деб эълон қилинган бўлса-да, амалда бутун ҳокимият Амир Темур қўлида эди. У катта ғайрат билан мамлакат иқтисодий ва ҳарбий қудратини юксалтиришга қаратилган ислоҳотларни амалга оширди. Бу эса Темурийлар салтанатини дунёдаги энг кучли давлатлардан бирига айлантирди.\nАмир Темур ҳукмронлик қилган йиллари унинг давлатига қарашли ўлкалар тўрт қисмга бўлинган: Хуросон, Журжон, Мозандарон ва Сейистон (маркази Ҳирот) — Шоҳрухга, Ғарбий Эрон, Озарбайжон, Ироқ ва Арманистон (Маркази Табриз) — Мироншоҳга, Форс, яъни Эроннинг жанубий қисми (маркази Шероз) — Умаршайхга, Афғонистон ва Шимолий Ҳиндистон (маркази Ғазна, кейинчалик Балх) — Пирмуҳаммадга суюрғол қилиб берилган эди.\nАмир Темур Хитой устига ҳарбий юриш пайтида 1405 йил 18 февраль куни Ўтрор шаҳрида вафот этди. Унинг вафотидан кейин ворислар ўртасида ҳокимият учун ўзаро курашлар бошланди. 1405-1408 йилларда Балх, Хуросон, Сейистон, Кермон ва Озарбайжонда темурий шаҳзода ва амирларнинг бир қатор исёнлари рўй берди. 1407 йил 22 февралда Амир Темур томонидан тайинланган валиаҳд Пирмуҳаммад ана шундай ғалаёнлардан бирининг қурбони бўлди. 1408 йил 22 апрель куни қорақўюнли туркманлари етакчиси Қора Юсуф билан бўлган жангда Мироншоҳ ҳалок бўлди. Натижада Озарбайжон ва Ироқ ҳудуди темурийлар қўлидан кетди.\nXV асрнинг 20-йилларида бу улкан мамлакат 2 давлатга бўлинган эди. Улардан бири Амударёдан жанубда жойлашган бўлиб, уни Шоҳруҳ бошқарган (маркази Ҳирот). Иккинчиси эса, Амударёдан шимолда - Мовароуннаҳр ва Туркистонда вужудга келиб (пойтахти Самарқанд), уни Улуғбек идора этган.\nУлуғбек отаси Шоҳруҳнинг кўмаги билан аввал (1413) Хоразмни, сўнгра (1415) Фарғона ва Қашғарни ўз тасарруфига олиб, давлатининг ғарбий ва шарқий чегаралари хавфсизлигини таъминлаган бўлса-да, аммо унинг шимоли ва шимоли-шарқий томонлари хавотирли эди. Шу боисдан XV асрнинг 30-40 йиллари у отаси Шоҳруҳ билан бирга Дашти Қипчоқда Абулхайрхонга қарши кураш олиб боришга мажбур бўлади. Чунки кўчманчи чорвадорлар Мовароуннаҳр вилоятларига муттасил бостириб кирар ва ўтроқ аҳолини ғорат қилар эди. Улуғбек Мовароуннаҳрни идора этиш, ташқи ва ички сиёсатга алоқадор ҳар қандай масалани ҳал этишда отаси билан маслаҳатлашиб ва келишиб, унинг рози -ризолиги билан ҳал этарди.\nШоҳруҳ 1447 йил 12 март куни невараси Султон Муҳаммад исёнини бостириш вақтида Рай вилоятида оламдан ўтади. Шоҳрух вафотидан сўнг Хуросон ва Мовароуннаҳрда темурий шаҳзодалар ўртасидаги низолар яна авж олади. Бу кураш оқибатида замонасининг машҳур олими ва ҳукмдори Мирзо Улуғбек 1449 йил 27 октябрда 55 ёшида Самарқанд яқинида фожиали суратда ҳалок бўлади. Улуғбек Мовароуннаҳрни 40 йил (1409-49) идора этган эди.\nУлуғбек фожиасидан сўнг тахтга чиққан Абдуллатиф ўлдирилгач, Самарқандда Улуғбекнинг куёви Абдуллоҳ Мирзо, Бухорода эса Мироншоҳнинг набираси Султон Абу Саидлар подшоҳ қилиб кўтарилади. Абдуллоҳ Мирзо мамлакат барқарорлигини тиклаш учун барча чораларни кўради, аммо Темурийлар тахтида узоқ вақт ўтира олмайди. Аввал у амакиваччаси Абу Саид билан курашади. Ўзаро жангларнинг бирида Абдуллоҳ Мирзо ҳалок бўлади. Абу Саид Абулхайрон ёрдамида Самарқандни эгаллаб, Мовароуннаҳрга ҳоким бўлиб қолади.\nТемурийлар мулкининг Хуросон қисми бу даврда Шоҳруҳнинг набираси Абулқосим Бобур тасарруфида эди. 1457 йилда Абулқосим Бобур вафот этгач, Абу Саид Ҳирот шаҳрини эгаллаб, салтанатнинг ҳар 2 қисмини бирлаштиради. Бу даврда Султон Ҳусайн Бойқаро (Умаршайх мирзонинг чевараси) Хоразмни эгаллаб олади.\n1469 йил баҳорида Абу Саид Озарбайжонда Узун Ҳасан билан жангда ҳалок бўлгач, Абу Саиднинг ворислари Султон Ҳусайн билан тўқнашмай Мовароуннаҳрга қайтадилар. 1469 йилнинг 24 мартида Султон Ҳусайн Хуросон ҳокими сифатида Ҳирот тахтини эгаллайди. Натижада Темурийлар давлати яна 2 мустақил қисмга бўлиниб кетади.\nМовароуннаҳрда Абу Саиднинг ўғиллари Султон Аҳмад Мирзо, Султон Маҳмуд Мирзо ва Умаршайх Мирзо ҳокимлик қиладилар.\nСултон Ҳусайн Бойқаро идора қилган давлат эса Шарқий ва Шимолий Эрон вилоятлари ҳамда Хоразмни бирлаштирган бўлиб, темурийларнинг қарийб 40 йил ҳукм сурган сўнгги йирик салтанати эди. Хуросонда бетўхтов давом этган ўзаро урушларга, шаҳзода ва амирларнинг бошбошдоқлигига қарамай, мамлакат аҳолисининг турмуш тарзи ва маданий ҳаёти Мовароуннаҳрдагига нисбатан юксакроқ эди. Алишер Навоий, Абдураҳмон Жомий каби шоирлар, мусаввир Беҳзод ижоди шу даврда камол топди.\nАмир Темур ва темурийлар салтанати Ўрта Осиё давлатчилиги тарихининг энг порлоқ давридир. Бу даврда яратилган моддий ва маънавий ёдгорликлар бугун ҳам ўз аҳамиятини йўқотмаган. Шарафиддин Али Яздий ва Низомиддин Шомийнинг “Зафарнома” асарлари, “Темур тузуклари”, Соҳибқироннинг ўз қўли билан битилган “Темур қиссаси” замондошларимиз томонидан севиб мутолаа қилинмоқда.\nСоҳибқироннинг набираси Муҳаммад Тарағай Улуғбек (1394- 1449) жаҳон тарихида ўчмас из қолдирган сиймолардан биридир. Унинг ҳукмронлиги даврида Самарқандда 2 та кўркам мадраса қурилди. Уларда диний илмлар қатори дунёвий фанлардан ҳам сабоқ берилган. Бошқа машҳур олимлар қатори унинг ўзи ҳам ҳафтада бир маротаба бу мадрасаларда ёшларга дарс берар эди. Кейинчалик Бухоро ва Ғиждувонда ҳам мадрасалар қурилди, Самарқанддаги Бибихоним масжиди, Амир Темур мақбараси, Шоҳизинда ва Регистон мажмуалари қурилиши поёнига етказилди. Бошқа шаҳарларда ҳам карвонсаройлар, тим, чорсу, ҳаммом ва бошқа иншоотлар барпо этилди.\nУлуғбек кўп қиррали истеъдод соҳиби эди. У айниқса адабиёт, тарих, математика, астрономия соҳаларига қизиққан. Унинг энг буюк ишларидан бири - Самарқанд шаҳрида ўзига хос Академия ташкил этганидир. Бу илмий мактабда 200 дан ортиқ олим Улуғбек раҳбарлигида фаннинг турли соҳалари бўйича изланишлар олиб борган. Қозизода Румий (Салоҳиддин Мусо ибн Муҳаммад), Ғиёсиддин Жамшид Коший, Али Қушчи (Мавлоно Алоуддин Али ибн Муҳаммад Самарқандий), Низомиддин Абдул Али ибн Муҳаммад ибн Ҳусайн Биржандий, Мавлоно Хавофий каби олимларнинг аниқ фанлар соҳасидаги тадқиқотлари ва илмий хулосалари салмоқли бўлган. Улар Хоразм Маъмун академияси анъаналарини муваффақиятли давом эттирганлар.\nТемурийлар давлати Ўрта Осиё тарихи ва маданиятида ўчмас из қолдирган. Бу даврда ички ва ташқи савдо, Шарқ ва Ғарб мамлакатлари билан дипломатик алоқалар кенг йўлга қўйилган. Кўплаб масжид, мадраса ва мақбаралар бунёд этилган, каналлар қазилиб, суғорма деҳқончилик ривож топган. Соҳибқирон Амир Темурнинг авлодлари бир неча юз йил давомида саркарда, давлат ва жамоат арбоби, шоир ва олим сифатида мамлакат равнақига катта улуш қўшдилар.\nАммо мамлакатнинг сиёсий ҳаётида кучайиб бораётган кескинлик, Дашти Қипчоқ ўзбекларининг Мовароуннаҳрга тўхтовсиз ҳамлалари темурийлар сулоласининг инқирозини тезлаштирди.\nШайбонийхон бошлиқ кўчманчи ўзбеклар 1500 йили Мовароуннаҳрни, 1507 йили эса Хуросонни эгалладилар.\nТемурийлар салтанати ҳукмдорлари\n(Мовароуннаҳр ва Хуросонда)\nАмир Темур ибн Тарағай Баҳодир (1370-1405) Шоҳрух ибн Темур (1409-1447)\nУлуғбек ибн Шохруҳ (1447-1449)\nАбу Саид ибн Султон Муҳаммад (1458-1469)\nМовароуннаҳрда (пойтахти Самарканд)\nХалил Султон (1405-1409)\nУлуғбек ибн Шоҳруҳ (1409-1449)\nАбдуллоҳ Мирзо (1450-1451)\nАбу Саид ибн Султон Муҳаммад (1451-1469)\nСултон Аҳмад ибн Абу Саид (1469-1494)\nСултон Маҳмуд ибн Абу Саид (1494-1498)\nСултон Али Мирзо (1498-1500)\nХуросонда (пойтахти Ҳирот)\nШоҳруҳ ибн Амир Темур (1396-1447)\nУлугбек ибн Шоҳруҳ (1447-1449)\nАбулқосим Бобур (1449-1457)\nШоҳ Маҳмуд Мирзо (1457-1458)\nАбу Саид ибн Султон Муҳаммад (1458-1469) Ёдгор Муҳаммад (1470)\nҲусайн Бойқаро (1469-1506)\nБадиуззамон ибн Султон Ҳусайн (1506-1507) Музаффар Мирзо (1506-1507)


Бугун Ўзбекистонда 37 даража иссиқ бўлади — Sof.uz\n12.07 08:42 101 Ўзбекистон\n12 июлда кундуз куни Ўзбекистонда кам булутли, ёғингарчиликсиз об-ҳаво сақланиб туради, фақат Фарғона водийси вилоятларида айрим жойларда қисқа муддатли ёмғир ёғиши, момақалдироқ бўлиши мумкин. Шамол тезлиги 15-20 м/с гача кучайиши мумкин. Ҳаво ҳарорати 32-37° бўлади.\nПойтахтимизда ҳаво кам булутли бўлади. Шамол 5-10 м/с тезликда эсади. Ҳаво ҳарорати 33-35° бўлади.\nРеспубликанинг тоғли ҳудудларида баъзи жойларда қисқа муддатли ёмғир ёғиши, момақалдироқ бўлиши мумкин. Шамол 7-12 м/с гача тезликда эсади, баъзи жойларда 15-20 м/с гача кучаяди. Ҳаво ҳарорати 21-26° бўлади.


Сурхондарёда, 63 та “Ҳизбут-Таҳрир”чини қамоққа тиққан, СНБшник хақида… « Ўзбекистон Халқ Ҳаракати\nСурхондарёда, 63 та “Ҳизбут-Таҳрир”чини қамоққа тиққан, СНБшник хақида…\n10 March 2013 - 14:43\nЎзбек ҳалқида ажойиб бир мақол бор. “Нимани эксанг, шуни ўрасан” деганлар. Сиз азиз муштарийларимизга сўзлаб бермоқчи бўлаётган, собиқ сурхондарёлик “СНБ”нинг ходими Баҳриддин Ҳўжамқуловни қилмишлари ва унинг кирдикорлари ортидан азият чеккан ва ҳозирги кунда ўлим билан юзма-юз бўлиб ётган айрим инсонлар ҳусусуда гапириб беришни лозим деб топдик…\nСурхондарё вилоят Қумқўрғон туманига қарашли бўлган, “Беш Қаҳрамон”, “Ильич”, “Оққабчиғай”, “Очамайли”, “Ворошилов”, “Боймоқли” қишлоқларидан “Ҳизбут-Таҳрир” партиясининг аъзоларидан, 63 таси Ўзбекистон Республикасининг қамоқхонларида “ўтириб”дилар. Уларга қўйилган моддалар эса, Ўзбекистон Республикаси ЖКнинг 159 ва 244 моддалардир. Шу “модда”лар туфайли, қанчадан-қанча инсонлар “ўз эътиқоди”дан кечмай, умр гузаронлик қилаётгани инсонни ҳайратга солади. Улар ҳозирги кунда, “Ўзбекистон келажаги буюк давлат” деб аталмиш диёрнинг авахталарида темир панжаралар ортида яшамоқдалар. Бу диёрнинг мазлумлари ва маҳбуслари қачонлардир ҳаёт билан видолашган бўлсалар-да, уларнинг яқин-қариндошлари ўтмиш ҳаётини ҳамон унутганлари йўқ.\nАллоҳ Таоло инсоннинг ўзини бир мўъжиза қилиб яратган. Шу мўъжизаларнинг ичида яна бир мўъзизаси ҳам бор. Бу “хотира”. Боболаримизнинг “Хотирасиз келажак йўқ” деганлари шу бўлса керак. Аммо ўз эътиқоди туфайли, Аллоҳнинг ёруғ кунларини, қоронғи қамоқхонлар билан алмаштирган инсонлар ҳам бор орамизда. Аввалом бор, ким бўлишидан ва у қандай фикрлашидан қатъий назар, у инсондир. У Аллоҳнинг бир бандасидир. Ким нимага эътиқод қилиши – унинг шахсий иши ва конституциявий ҳуқуқидир. Унинг виждон эркинлигига чек қўйиш ҳеч бир инсоннинг ҳаққи йўқ.\nСурхондарёлик Асомиддин Чориев, Ўзбекистон Республикаси ЖКнинг 159 ва 244 моддалари билан айбланиб, Аллоҳ берган умрнинг 15 йилини Қашқадарё вилояти Косон тумани қамоқхонларида ўтқазди. “Косон – ўлиминг осон” деганларидек, ана шу қамоқхонанинг азоб-уқубатларига дош бериб, ҳозир қолган умрини ўлим тўшагида, “кураш” билан ўтқазаётганлиги ажабланарли ҳолдир…\nАсомиддин Чориев – 1978 йил Сурхондарё вилояти Қумқўрғон тумани “Боймоқли” қишлоғида туғилган. У асосан диний илм олиш мақсадида эшон ва муллалардан Қуръони Карим сураларини ўрганди хамда ёд олиб, қорилик мартабасига эришганди. Бироқ Сурхондарё вилояти “Жиноий ишлари бўйича” судининг хукмига кўра, “Асомиддин Чориев – “Ҳизбут-Таҳрир” варақасини тарқатишда иштирок этганлиги ва шу жиноий гуруҳга етакчилик қилганлиги, Ўзбекистон Республикаси Конституциявий тузумига тажовуз қилганлиги…” деган тамғалар остида қамалган. Ваҳоланки, Асомиддин Чориев, “Ҳизбут-Таҳрир” партиясига ҳеч қандай алоқаси бўлмаган. Лекин унинг “сафдошлари” яъни 63 та партия аъзолари, “ўз эътиқоди” “фикр билан курашиш” туфайли, қамоқхоналарда ўтқазмоқдалар.\nАсомиддин билан қамалган, 63 та “Ҳизбут-Таҳрир”чиларнинг бошлиқлари, Фазлиддин, Аслиддин, Ҳусниддин, Фахриддинлар бу ҳаёт билан аллақачон видолашиб бўлганлар, Уларнинг ҳоки-пойлари, Қумқўрғон тумани “Сўфи Оллоёр” номли қабристонида кўйилган. Кўмиш маросимига қатнашган инсонлардан: Туман хокими, Прокуратура, ИИБи ва ўша собиқ, “СНБ”лардан бошқа инсонлар қабристонга киритилмаган…. Уларнинг ўлими нима билан якун топгани тўғрисида яқин қариндошларидан бошқа ҳеч ким билмайди.\nЖасадлар кўрсатилмаган бўлса-да, “Ҳизбут-Таҳрир” гуруҳининг бошлиғи бўлган, Фахриддиннинг яқин қариндошларининг сўзларига қараганда, “турмуш ўртоғимни ўлик жасадини тун қоронғусида олиб келишди. Унинг бош ва тана қисмига қаттиқ урилган зарбадан танаси кўкариб, қоп-қора ҳолатга келиб қолганди. Тананинг хамма ёғи қонга беланган ҳолатда эди. Мен турмуш ўртоғимни танимадим-дан, “бу киши менинг эрим эмас…” деб қичқирганимни биламан, ўша “СНБ” ходими Бахриддин Ҳўжамқулов юзимга бир тарсаки тортиб юборди-да, “яхшилаб қара! Бу сенинг эринг!” дегани ҳалигача қулоғим остидан кетмайди.\nАввал бизга ўликни кўрсатишга қаршилик кўрсатган ўша “СНБ” ходими Баҳриддин Ҳўжамқулов оила аъзоларимиз қўлларидан, “тушунтириш хат”лари ёздириб олишди. Биз “тушунтириш хати”да “Фахриддинни ўлик жасадини тан оламиз. Унинг танасида ҳеч қандай зарбалар ва зардоблар кўрмадик…” деган сўзлар остида эди. Ўша сўзлардан келиб чиққан ҳолда, “далолатнома”лар тузилди. Ундан кейин, бизга турмуш ўртоғимни кўрсатдилар…”\nАсомиддин Чориевни кўрган инсон худди-ки, қуриб бораётган дарахтга ўхшатади. У қамоқдан шу касалликни “сотиб олган” экан. Унинг асл касаллиги эса, “РАК” деб шифокорлар “диагноз” қўйишган. Асомиддин Чориев ҳам, ўзининг гуруҳ аъзолари ортидан эрта-индин бу дунёни тарк этишга шайланмоқда. У билан сўзлашиш имкони йўқ. Кечаси билан уйқу йўқ. Тананинг ярим қисмини “саратон” касаллиги эгаллаб олган. Шундай бўлса-да, Асомиддин эртаю-кеч, Аллоҳ зикрини оғзидан бир сония ҳам туширмайди.\n“Аллоҳим борингга шукур! Шу кунларга етказганингга ҳам, ҳамду-санолар бўлсин!” деб шукуронасини айтиб ётибди. Ётган жойида намозини канда қилмайди. “Қуръони Карим”дан оятлар ўқиб, икки қўли ва икки кўзи осмонда, Аллоҳдан умид қилиб, фақат дуода… Унинг оила аъзолари эса, “ундан умидимизни узганмиз. Лекин унинг ўзи Аллоҳдан умидини узгани йўқ…”\nЭнди бош “ миллий қаҳрамонимиз”, тўғрисида икки оғиз сўз гап бор. Бахриддин Ҳўжамқулов – Сурхондарё вилояти Шеробод туманида 1964 йил туғилган. Асли касби бўйича жисмоний тарбия ўқутувчиси бўлиб ишлаган. Баҳриддин Ҳўжамқулов Сурхондарё вилояти МҲҲининг маъсул ходими бўлиб ишлагандан сўнг, Қумқўрғон ва Бойсун туманларида МҲҲнинг рахбарлик лавозимларида 2004 йилгача ишлаган. Ҳозирги кунда истеъфога чиққан. Истеъфога чиқарилишидан олдин эса, Бойсун тумани МҲҲининг раҳбарлик лавозимида ишлаб юрган кезларида, бойсунлик Тохир Ҳурсандов ва Алишер Набиевларни ҳам, “Ҳизбут-Таҳрир” партиясига айблаб, қамаганди. Фақатгина Алишер Набиев, “бу партияга адашиб кириб қолганлиги туфайли, Президентдан кечирим сўралганлиги инобатга олинди. У 12 йилдан 8 йилини қамоқхонада ўтқазди. Ҳурсандов Тоҳир эса, ўз эътиқодидан воз кечмаганлиги туфайли, 15 йилгача “ўтирган” бўлса-да, 2012 йили “ички тартибни бузганликда” айбланиб, яна 5 йилга озодликдан маҳрум этилди.\n“Қаҳрамонимиз” Баҳриддин Хўжамқулов эса, шунча ҳизматлари ортидан Шеробод туманида битта данғиллама участка қурди. Тошкентдан икки хонали уй олди. Икки хотинга эга бўлди ва 5 нафар фарзанднинг отаси бўлди холос…


ЎзА - Майдонда фахрийлар\n11.05.2018 07:30 Чоп этиш версияси\nСамарқанд шаҳридаги «Афросиёб» спорт мажмуасида «Инсон қадри улуғ, хотира - муқаддас» шиори остида фахрийлар ўртасида соғломлаштирувчи спорт мусобақаси ўтказилди.\nСамарқанд вилоят спорт фахрийлари кенгаши ташаббуси билан вилоят жисмоний тарбия ва спорт бошқармаси, «Нуроний» жамғармаси, «Маҳалла» жамоат фонди, «Соғлом авлод учун» халқаро хайрия жамғармаси вилоят бўлимлари ҳамкорлигида ташкил этилган мусобақада 100 га яқин нуроний отахон ва онахон иштирок этди.\nМусобақа иштирокчилари тўрт ёш тоифасида югуриш, баскетбол тўпини саватга тушириш, шахмат бўйича ўзаро баҳслашди.\n–Ёшим саксон саккизда, – дейди Юксалиш маҳалласида яшовчи Темур ота Мансуров. – Ҳар куни эрта тонгдан маҳалламиз ҳудудини бир соат айланаман. Енгил бадантарбия машқларини ҳам мунтазам бажараман. Шу боис ўзимни доим тетик, бардам ҳис қиламан. Мусобақа давомида ёшларга спорт билан шуғулланишнинг фойдаси ҳақида сўзлаб бердик, амалда кўрсатдик. Кексалар ҳар доим, ҳар ишда ёшларга ибрат бўлса, ишимизда, уйимизда барака, файз бўлади.\nҒолиб ва совриндорлар ташкилотчилар томонидан эсдалик совғалари билан тақдирланди.


Илмира Раҳимжонова “Барон”ни кўрмай туриб, фильмдан хафсаласи пир бўлганини айтди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Илмира Раҳимжонова “Барон”ни кўрмай туриб, фильмдан хафсаласи пир бўлганини айтди\t15:09, 15 апрель 2016\t“Чархпалак”, “Чаёнгул” ва “Иблис девори” каби фильмлардаги образлари билан мухлислар қалбидан жой олган актриса Илмира Раҳимжонова шахсий ҳаёти, киноларда кўринмай қолгани сабаблари ва режиссёрлик фаолияти ҳақида “Сабо” газетасига интервью берди.\n“Охирги маротаба Абдухалил Мингноровнинг “Ота”(Ёнингдаман) фильмини томоша қилдим, менга маъқул келди. ‘Барон’ни мақташди роса, бормадим. ТВда битта кадрини кўриб, хафсалам пир бўлди. Бу билан режиссёрнинг нафсониятига тегиш ниятим йўқ. Аммо, ўқиш, чинакам меҳнат қилиш керак. Кечаси билан хорижий фильмларни кўриб чиқиб, тайёрини сал бундоқроқ қилиб ўзгартириб, фильм олсак бўлаверади, деб ўйлашади. Томошабин ҳаммасини билиб ўтирадику? Томошабин хориж фильмларини кўрмайди, деб бўлмайдику! Фильмларга жаҳон композиторларининг мусиқасини қўйишади. Барака топгур, сени ўзбекча мусиқанг йўқми? Шаҳардан зериккан бўлсанг, четга чиқ, бирпас далада айлан, тоза ҳавода сайр қил. Илҳоминг келиб қолар, агар ростдан ижодкорликка даъво қилсанг!”,—дейди актриса ҳозирги кунда ишланаётган фильмлар ҳақида фикр билдириб.\nХ\tГость\t11:53, 17 апрель 2016 Хак гапни гапирдиз Илмира опа охирги пайитларда жуда бачканалашип кетяпти киноларимиз бир хил мавзу топишволгани 5, 6 та актёр.\tT\tГость\t19:31, 16 апрель 2016 Tugri baron nomi bilan chiqqan bu filim o'ta yengil nomi qaydayu bufilim qayoqda yanayam chuqurroq ishlanish kerak edi.\tҚиличбек Мадалиев "Ошиқлигимни айтинг" таронасига клип суратга олди (Видео)


Дунёдаги энг йирик самолётнинг биринчи парвози тафсилотлари эълон қилинди - Hidoyat.uz\nДунёдаги энг йирик самолётнинг биринчи парвози тафсилотлари эълон қилинди\nАсосий саҳифа Янгиликлар Дунё янгиликлари Дунёдаги энг йирик самолётнинг биринчи парвози тафсилотлари эълон қилинди\nЧоп этилди Aprel 15, 2019 Дунёдаги энг йирик самолётнинг биринчи парвози тафсилотлари эълон қилиндиda fikr bildirishni o'chirish\nДунёнинг энг йирик лайнери Stratolaunch Systems илк парвози вақтида қайд этилган максимал тезлик соатига 304 километрга етди ва беш километрдан ортиқ баландликка кўтарилди. Бу ҳақида компания пресс-релизида маълум қилинди, деб хабар бермоқда РИА Новости..\nУмуман, парвоз икки ярим соат давом этган. Синовлар пайтида самолётни учиш имкониятлари, унинг бошқарув сифати ва турли назорат тизимларини фаолияти текширилди.Энг катта самолёт қанотлари 117 метр ва олтита Boeing 747 двигатели билан жиҳозланган.\nАввалроқ, парвоз видеолари интернетда пайдо бўлганди.\nStratolaunch Systems – АҚШнинг аэрокосмик компанияси бўлиб, космосга юк етказиб бериш учун авиация-космик тизимларни ишлаб чиқиш мақсадида ташкил этилган.\nБААда дунёдаги энг йирик сунъий маржон қоялари яратилади


"Ниҳоятда оғир жойлардан келдик" - Меҳр-5 операцияси - 01.05.2021, Sputnik Ўзбекистон\nЯқин Шарқ ва Афғонистондан олиб келинган аёллар ва болалар санаторияга жойлаштирилиб, у ерда уларга тиббий ёрдам кўрсатилади. 01.05.2021, Sputnik Ўзбекистон\nТОШКЕНТ, 1 май – Sputnik. Кеча, 30 апрел куни Тошкент шаҳрига Яқин Шарқ ва Афғонистоннинг нотинч ҳудудлардан 93 нафар аёллар ва болалар олиб келинди. Узоқ вақт давомида оғир шароитларда, қочоқлар лагерларида яшаган аёллар ва болалар Тошкент вилоятидаги “Бўстон” санаториясига жойлаштирилади. У ерда уларга тиббий, психологик ва ижтимоий ёрдам кўрсатилади. Шунингдек,уларнинг шахсини тасдиқловчи ҳужжатларини расмийлаштириш бўйича зарур ишлар амалга оширилади. Мухбирлар саволига жавоб бераркан, хориждан қайтган фуқаролар қуйидаги агпаларни айтишди:Ватандошлар оиб келишини изоҳлар экакн, Тошкент шаҳар бош имом хатиби Холиқназаров Нуриддин ушбу “Меҳр” операцияси бир вақтлар хато қилган ватандошларни кечириш учун амалга оширилаётган улкан ишларнинг бири эканини қайд этди. Меҳр операциясининг Рамазон ойида ўтказилишида ҳам катта мазий маъно бор. Рамазон ойида барча инсонлар бир-бирини кечириши, ёрдам кўрсатиши керак. Ҳозирги кунда бутун дунё Ўзбекистон раҳбариятининг кечиримлилик, ватанпарварлик сиёсатига тасанно айтаяпти, десак муболаға бўлмайди, деди имом хатиб. Маълумот учун, шу кунга қадар амалга оширилган “Меҳр” операциялари доирасида, Сурия, Ироқ ва Афғонистонда ночор аҳволда яшаган 438 нафар аёллар ва болалар Ўзбекистонга қайтарилган эди.\n"меҳр" операцияси, фото\n12:48 01.05.2021 (янгиланди: 13:13 01.05.2021)\nЯқин Шарқ ва Афғонистондан олиб келинган аёллар ва болалар санаторияга жойлаштирилиб, у ерда уларга тиббий ёрдам кўрсатилади.\nТОШКЕНТ, 1 май – Sputnik. Кеча, 30 апрел куни Тошкент шаҳрига Яқин Шарқ ва Афғонистоннинг нотинч ҳудудлардан 93 нафар аёллар ва болалар олиб келинди.\nУзоқ вақт давомида оғир шароитларда, қочоқлар лагерларида яшаган аёллар ва болалар Тошкент вилоятидаги “Бўстон” санаториясига жойлаштирилади. У ерда уларга тиббий, психологик ва ижтимоий ёрдам кўрсатилади. Шунингдек,уларнинг шахсини тасдиқловчи ҳужжатларини расмийлаштириш бўйича зарур ишлар амалга оширилади.\nМухбирлар саволига жавоб бераркан, хориждан қайтган фуқаролар қуйидаги агпаларни айтишди:\n“Динни қидириб кетувдим. Тополмай, мана алҳамду-лиллаҳ президентимиз қайтариб олиб келди бизларни”\n“2014 йилда кетган эдим. Менга холис ёрдам берган ҳамма инсонлардан хурсандман. Ўтган кунлар менга синов бўлди. Иншооллоҳ янги ҳаёт бошлайман, болаларимни яхши тарбиялайман деган ниятдаман”\n“Ниҳоятда оғир жойлардан келдик. У ерга киргандан кейин чиқиб кетишнинг ҳеч иложи бўлмади. Президентимизга шукур уйга қайтиб келдик”\nВатандошлар оиб келишини изоҳлар экакн, Тошкент шаҳар бош имом хатиби Холиқназаров Нуриддин ушбу “Меҳр” операцияси бир вақтлар хато қилган ватандошларни кечириш учун амалга оширилаётган улкан ишларнинг бири эканини қайд этди. Меҳр операциясининг Рамазон ойида ўтказилишида ҳам катта мазий маъно бор. Рамазон ойида барча инсонлар бир-бирини кечириши, ёрдам кўрсатиши керак. Ҳозирги кунда бутун дунё Ўзбекистон раҳбариятининг кечиримлилик, ватанпарварлик сиёсатига тасанно айтаяпти, десак муболаға бўлмайди, деди имом хатиб.\nМаълумот учун, шу кунга қадар амалга оширилган “Меҳр” операциялари доирасида, Сурия, Ироқ ва Афғонистонда ночор аҳволда яшаган 438 нафар аёллар ва болалар Ўзбекистонга қайтарилган эди.


ТОШКЕНТДА АНДИЖОНЛИК ҲАЙКАЛТАРОШ 7 МЕТРЛИК ТУЛПОР ҲАЙКАЛИНИ ЯРАТМОҚДА - AUZ.UZ\nТОШКЕНТДА АНДИЖОНЛИК ҲАЙКАЛТАРОШ 7 МЕТРЛИК ТУЛПОР ҲАЙКАЛИНИ ЯРАТМОҚДА\nИнсон борки, қалби ҳамиша санъатга ошуфта. Унинг сеҳрига маҳлиё бўлиб, ҳар бир асардан ўзгача оламни излайди. Ижодкорига хавас билан боқиб, ўзи ҳам инсонларни ҳайратга солувчи мўъжизалар яратишга интилади.\nОрифжон Жалоловни республикамиздагина эмас хорижда ҳам моҳир ҳайкалтарош сифатида яхши танишади. Улуғнор туманининг Мингбулоқ қишлоғидан бўлган Орифжон болалигидан санъатга меҳр кўзи билан қаради. Расмлар чизиш билан бирга ҳайкалтарошликнинг сир-асрорларидан воқиф бўлиб борди. Онасининг саъй-ҳаракатлари, қолаверса, устозларининг кўмаги билан ўз мақсади сари интилган ёш иқтидор эгаси бугун кўзга кўринган ҳайкалтарош мақомига эга бўлди. 2002 йилдан Ўзбекистон Бадиий Академиясига аъзо Орифжон Жалолов устозлари берган ўгитлардан мамнун.\n- Болалигимда лойдан ҳар хил буюмлар ясардим. Машина, танк, уйларни ўхшатиш менга осон эди. Уйимиздаги тандир олдига даҳоларнинг ҳайкалини тиклаганимда раҳматли онам қўрқиб кетиб бузиб ташлагани эсимда. Устозим Муҳаммаджон ака болани пойтахтда ўқитинг, деган. Шу тариқа 1974 йилдан Тошкентдаги махсус мусиқа ва рассомчилик мактаб-интернатида 4-синфдан ўқишни давом эттирдим. Янгича муҳитга кўникиб кетдим. Павел Александрович Подосинников, Фарид Рашидович Аҳмедянов сингари забардаст устозлардан таҳсил олдим. Низомий номидаги Тошкент давлат педагогика институти бадиий графика факультетига ўқишга кирдим. Ўзбекисон халқ рассоми Абдумўмин Бойматов, Янис Салпинкиди сингари устозлардан дастгоҳли ва маҳобатли ҳайкалтарошлик, портрет йўналишларини ўргандим. Композиция, қалам-тасвир фанларига чуқур кириб бордим. Кейинчалик академик Илҳомжон Жабборов, эл ардоғидаги санъаткорлар Анваржон Раҳматуллаев, Камолиддин Жабборовлар билан амалий ишлар қилдик, - дея ёдга олади у.\nОрифжон ўз ишидан қониқиш ҳосил қилсагина уни бошқаларга раво кўради. Улардан одамлар руҳий озуқа олиб, дунёқараши шаклланади, деб ҳисоблайди. Ижодкор учун инсонлар кўнглидагини ҳис эта олиш муҳим аҳамиятга эга. Бу фазилат ҳайкалтарош учун ҳам бегона эмас. Акс ҳолда яратган асарлари ҳаётийлигини йўқотади.\nИжодий устахонада ҳаёт қайнайди. Шогирдлар, маслакдошлар янги асарлар устида меҳнатда. Оддий рельеф-портретдан маҳобатли ҳайкалгача тайёрланади бу ерда. Суҳбатимиз қарийб 7 метрлик отнинг андозаси ясалаётган цехда бўлиб ўтди.\n- Танлаган санъат йўналишингиз ва унинг тарихига бир оз тўхталиб ўтсангиз.\n- Ҳайкалтарошлик-тасвирий санат тури. Борлиқни ҳажмли шаклларда, маконда уч ўлчамда тасвирлашга асосланади. Тасвир объекти - инсон, ҳайвонлар, табиат ва буюмлар. Унинг 2 асосий кўриниши - айланиб кузатиш имконини берувчи думалоқ ҳайкал ҳамда бир томондан кўришга мўлжалланган бўртма (қабариқ) тасвир рельеф тури бор. Ўрта Шарқ, жумладан, Ўзбекистон ҳудудида яратилган Хоразм, Суғд, Бақтрия ёдгорликлари, Тупроққалъа, Варахша, Афросиёб, Холчаён, Далварзинтепа, Қуванинг маҳобатли ҳайкал ва бўртма тасвирлари, майда ҳайкалчалар, амалий санъат буюмларини безашда ишланган турли бадиий шакллар қадимги даврнинг бой маданиятидан далолат беради.\nМустақиллик йилларида йирик бадиий ёдгорлик ҳайкаллар барпо этилди, уларда аждодларнинг ёрқин қиёфаларини яратишга эришилди. Илк намунаси Э.Алиев, Н.Бандзеладзе, В.Дегтяровлар томонидан Алишер Навоий ҳайкали Ўзбекистон миллий боғига ўрнатилди. Кейинчалик Тошкент, Самарқанд, Шаҳрисабзда қад кўтарган Амир Темурнинг маҳобатли ҳайкаллари, Жа-лолиддин Мангуберди, ал-Фарғоний, Заҳириддин Муҳаммад Бобур, Абдулла Қодирий, Чўлпон каби йирик ёдгорлик асарларида тарихий шахслар қиёфаси, Алпомиш рамзий ҳайкалида халқ қаҳрамонининг бадиий талқини яратилди.\nҲайкалтарошлик асари эл назарида туради. Инсон руҳиятига таъсири кучли. Ўткинчилар кўча, майдон, боғдаги ёдгорликларни ҳоҳласа-ҳоҳламаса томоша қилиб ўтади. Бадиий пишиқ нарсани кўрса, эстетик завқ олади. Мақомига етмаган бўлса, ҳафсаласи пир бўлади.\n- Қайси тарихий асарларда ҳиссангиз борлигидан фахрланасиз?\n- Мустақиллик йилларида устозларимиз билан миллий қадриятларимиз, улуғ аждодларимиз шаънини кўтаришга хизмат қиладиган кўплаб асарлар устида ишладик. Пойтахтдаги Шаҳидлар хотираси ёдгорлик мажмуаси барпо этилишида ҳайкалтарошлик намуналари иштирокидаги барча жараёнларда қатнашдим. Алишер Навоий, Алпомиш ёдгорликлари, шунингдек, пойтахтдаги кўплаб маданият ва истироҳат боғлари, давлат ҳамда жамоат ташкилотлари жойлашган иншоотларнинг саҳнларида мен иштирок этган ва яратган асарлар инсонларга завқ бераётганидан хурсандман.\n- Ижодкор яратган асаридан сармаст бўлиб, ўзининг камчиликларини кўра олмаслиги мумкин. Шундай бўлмаслиги учун қандай йўл тутасиз?\n- Асарни яратишда ҳаётий мавзуларга эътибор қаратаман. Устозлар, атрофдагиларнинг фикрига қулоқ тутиб, унинг мукаммал бўлишига ҳаракат қиламан. Аслини олганда ҳайкал ёки мажмуа бир кишининг иши эмас. Уни дунёга келишида кўплаб инсонларнинг меҳнати сингади.\nИшни бошлашдан олдин бу жойга шу нарса керакми йўқми, деган саволга жавоб топилади. Ўрни бўлса, лойиҳа ишланади. Ландшафт ва архитетектурага боғланади. Эскизи чизилади. Кортондан тайёрланган андоза ўрнатилиб, ўлчами, жойига тушиши ўрганилади. Йўл, иншоот, дов-дарахт, бошқа ёдгорликлар билан уйғунлиги мутахассисларнинг иштирокида кўрилади. Барчанинг фикри бир жойдан чиққанидан сўнггина ҳайкални яратишга киришилади. Мен ҳайкал то жойига ўрнатилганига қадар устозлар, ҳамкасбларимнинг фикрини эшитиб, ҳато ва камчиликларимни тўғрилаб бораман. Чунки улар тоза нигоҳ билан кўради.\n- Тайёр асар ёқмаса ёки ҳато ўтиб кетган бўлса қайта ишланадими?\n- Бу каби ҳолатлар нафақат менда, ҳатто таниқли ҳайкалтарошларда ҳам бўлган. Асардаги битта етишмовчилик ёки ортиқча детал уни мазмунига путур етказади. Уни тўғриламаслик мумкин эмас. Керак бўлса бир неча маротаба бузиб, қайта қурамиз.\n- Меҳнатингиз зое кетганига ачинмайсизми?\n- Ҳайкалтарошлик асари тарихга даҳлдор. Асрлар давомида турадиган ёдгорлик учун арзийди. У барча талабларга жавоб берадиган тарзда яратилсагина боқийлигига ишонч билдирса бўлади. Тарихда тасодифий омадлар жуда камдан кам ҳодиса. Асосийси мақсадни аниқ белгилаб олиш ва ақл билан меҳнат қилишдир.\nБугун Орифжон Жалолов мамлакатимизда қад ростлаган кўплаб ҳайкалларнинг барпо этилишига ўзининг ҳиссасини қўшганидан ҳақли равишда фахрланади. Улардан инсонлар маънавий озуқа олиб, тарих ва бугунни, яхши ва ёмонни солиштириш, қиёслаш имкониятига эга бўлаётганидан, эзгулик ҳамиша ғолиб эканлигини англаш учун хизмат қилаётганидан қувонади.\nКамолиддин Беҳзод номидаги Миллий рассомлик ва дизайн институти ёнидаги устахона қишин-ёзин ижодкорлар билан гавжум. Бу ерда кўплаб тарихий асарлар дунёга келган. Айни кунда қаҳрамонимиз қарийб 7 метрлик араб тулпори ҳайкалини якунлаш арафасида.\n- Бундай асарни яратиш кўплаб ҳайкалтарошларнинг орзуси саналади, - дейди академик Илҳомжон Жабборов. – Ҳар томонлама тўлишган тулпорнинг олдинга интилиб турган кўринишида эркинлик, жасурлик, куч-қудрат тимсоли акс эттирилган. Бу каби катта ўлчамдаги от ҳайкали илк бор яратиляпти, десам адашмайман. Катта ўлчамдаги ишларнинг эса ўзига хос ташвишлари бўлади. Орифжон уларни сабр-матонат, чидам билан енгиб ўтмоқда. Ўйлайманки, асар ўзбек ҳайкалтарошлигидаги ноёб дурдоналардан бири бўлиб қолади.\nУшбу ёдгорлик Тошкент шаҳридаги сиҳатгоҳларнинг бирига ўрнатилиши режалаштирилган. Сўнгги юмуш - қолипга олиш ишлари ҳам поёнига етиб бормоқда. Унинг асрлар давомида қад ростлаб туриши учун анъанавий ва замонавий усуллардан унумли фойдаланилмоқда.\nОрифжон Жалолов вилоятимизда олиб борилаётган улкан бунёдкорлик ишларига хавас билан боқади. Уларда ўзининг ҳам ҳиссаси бўлишини ҳохлайди. Шунинг учун вилоят ташриф қоғозига айланадиган лойиҳа устида изланишлар олиб бормоқда. Унда меҳнаткаш Андижон халқининг ўтмиши ва бугуни, орзу-ҳаваслари, замонамиз қаҳрамонларини акс эттиришни ният қилган. Бу ҳақида келгуси суҳбатларимизда бафуржа гапириб беришни ваъда қилган ҳамюртимизга кўзлаган эзгу мақсадларига эришишини тилаб қоламиз.


“Қўшмачи” эр-хотиннинг кирдикорлари ошкор этилди - zarnews.uz\n“Қўшмачи” эр-хотиннинг кирдикорлари ошкор этилди\nНавоийда ИИВ ЎХБ Навоий вилояти бўйича бўлими ходимлари порахўр “қўшмачи”нинг қинғир ишини фош этди, деб хабар берди ИИВ.\nКармана тумани Талқоқ МФЙда ижарада яшовчи фуқаро Б.Д. ҳамда унинг рафиқаси Б.С. яшаш хонадонига танишлари А.Ў. ҳамда Ш.Ж.ларни алдов йўли билан таклиф этиб, ноодатий тартибда меҳмондорчилик ташкиллаштирди.\nМезбонлар ичимлик олиб келиш баҳонасида дўконга кетиб, анча вақтганча қайтишмади. Аслида уларнинг мақсади меҳмон кутиш эмас, балки “қўшмачилик” қилиш бўлиб чиқди.\nПайтдан фойдаланиб А.Ў. ҳоли қолган Ш.Ж.га тажовуз қилиб, уятсиз хатти-ҳаракатлар содир қилган. Бўлиб ўтган ҳолат юзасидан Ш.Ж. Кармана тумани ИИБга мурожаат қилгану кутилмаганда ариза ёзишдан бош тортган.\nБироқ 3 кун ўтиб Ш.Ж. туман ИИБга қайта ёзма ариза билан мурожаат қилиб, эндиликда воқеа бошқача тус олганлиги юзасидан батафсил маълумот берди. Аризага кўра, Б.Д. туман ИИБнинг “Диёр” исмли ходими номидан кўзбўямачилик асосида иш кўриб, таниши А.Ў.дан бўлган воқеаларни бости-бости қилиш учун 20 миллион сўм пул маблағ талаб қилган ва ушбу маблағ пора сифатида ИИО ходимига бериб, вазиятни ижобий ҳал қилишини маълум қилган.\nТуман ИИБ ЖҚБнинг “Диёр” исмли ходими вилоят ИИБга билдирги орқали мурожаат қилиб, ҳақиқатда ушбу соҳада фаолият олиб бораётганлигини, таассуфки, мазкур ҳолатдан бехабар бўлса-да, фуқаро Б.Д.нинг кескин ҳаракати ходимни порахўр сифатида айблаб келаётгани ҳақида ўз вақтида огоҳлантирди. Билдирги юзасидан Вазирлик ЎХБ Навоий вилояти бўйича бўлими ходимларининг тезкор саъй-ҳаракати туфайли Б.Д. таниши А.Ў.дан пулларни олаётган вақтда далилий ашёлар билан қўлга олинди.\nМазкур ҳолат юзасидан ҳужжатлар расмийлаштирилиб, Навоий вилояти ИИБ ҳузуридаги тергов бошқармасига тақдим этилди.\nВоситачилик қилишни ўзига касб қилиб олган Б.Д. ҳамда унинг рафиқаси Б.С.нинг қилмиши инсонийлик хатти-ҳаракатига мутлақо зид. “Қўшмачилик” қилиш билан бирга, ИИО ходими номини суиистеъмол қилиши ҳамда бировнинг номидан ноқонуний ҳаракат содир этаётганлиги ушбу фуқароларнинг одамийлик қиёфасини йўқотиб қўйганлигидан далолат эмасми? Қинғир ишнинг қийиғи 3 кунда фош бўлди. Қонунбузарларнинг қилмишлари энди адолат мезонлари асосида баҳоланади.\nИжарадаги уйда фоҳишахона очган аёл устидан жиноят иши очилди\nЯшаш хонадонида фоҳишахона ташкил қилган аёл қўлга тушди\nСамарқандда ижарада турган уйини фоҳишахонага айлантирган қизнинг кирдикорлари ошкор бўлди\nУйида фоҳишахона сақлаган аёлга нисбатан жиноят иши қўзғатилди\n150 минг сўм учун уйини фоҳишахонага айлантирган аёл жазоланди


Kutubxona - Dildora Turdiyeva. Lotin amerikasi dahosi / Kiril\nSiz shu sahifadasiz: Dildora Turdiyeva. Lotin amerikasi dahosi / Kiril\nАсар номи Лотин америкаси даҳоси\n1 Фусункор Реализм Чашмасида\n2 Пенелопа Ҳамон Кутмоқда\n3 80 Песо Эвазига Адабий Инқилоб\n4 Кўчириб Олинган Финал\n5 Сўнгги Мистификация Ёхуд Ёзувчининг Сўнгги Мактуби\nЛотин америкаси даҳоси\n2007 йилда у 80 ёшга тўлди. Ўша йили Лотин Америкаси ва Испанияда «Маркес йили» деб эълон қилинди. «Ёлғизликнинг юз йили» романининг юбилей нашри эса 500 минг нусхада босилиб чиқди. Ҳаммаси бўлиб китоб 30 миллион нусхада чоп этилган.\n2008 йилда унинг асари асосида яратилган «Ўлат пайтидаги севги» филми намойиш этилди. Лотин Америкаси даҳосининг энг оптимистик романи экранлаштирилди. Унинг рафиқасига бағишланган роман. Буюк муҳаббат ҳақида сўйлагувчи роман.\nБундан тўққиз йил аввал шифокорлар унга ҳукм чиқаришганди. Унинг ҳамон биз билан эканлиги мўъжизанинг ўзгинаси. Бу унинг ғалати, мистикага йўғрилган ҳаётининг бир парчаси, холос.\nБарча яхши нарсалар тўсатдан пайдо бўлади.\nҲаёт ҳақидаги 12 ҳикмат ёзувчи бўлишни орзу ҳам қилмаган Габриел Гарсиа Маркес қаламига мансуб.\n"Мен сени сенлигинг учун севмайман, балки сен билан қандай инсон бўлганлигим учун ҳам мен ўзимни севаман.\nҲеч бир инсон сенинг кўз ёшларингга арзимайди, ёш тўкишингга муносиб бўлган киши ҳеч қачон сени йиғлатмайди.\nСен хоҳлагандек севишмаса, бу сени бутун қалби билан севишмайди дегани эмас.\nҲақиқий дўст – бу сенинг қўлингдан ушлаб, юрагингни ҳис этадиган киши.\nБиров ҳақида қайғуришнинг энг ёмон усули бу – унинг ёнида бўлиб, ҳеч қачон сеники бўлолмаслигини англаш.\nҲеч қачон табассум қилишдан тўхтама, гарчи сенга жуда оғир бўлса ҳам. Чунки сенинг табассумингга ошиқ бўлишлари мумкин.\nЭҳтимол, бу дунёда оддий инсондирсан, лекин биров учун сен бутун бир борлиқсан.\nСендан вақтини қизғанадиган одамга сен ҳам вақт сарфлама.\nЭҳтимол, Тангри ўша ягона инсонни учратмагунимизча йўлимизда ҳар хил кишиларни дуч қилаверса керак.\nЎша сиз орзу қилган ишнинг охир-оқибат амалга ошиши учун ҳам биз миннатдор бўлишимиз лозим.\nҲеч қачон йиғлама, чунки бу ўтиб кетди. Ҳар доим табассум қил, чунки бу бўлиб ўтди.\nСенинг дилингни оғритадиган инсонлар ҳар доим топилади.\nОдамларга ишонишда давом этинг. Фақат эҳтиёткорроқ бўлинг.\nЎзинг ҳам яхши бўлишга ҳаракат қил, сени биров тушунишини хоҳласанг, ўзинг кимлигингни англа.\nЎзингни ҳадеб ўққа-чўққа ураверма, барибир, энг яхши нарсалар тўсатдан содир бўлади".\nЭнг сўнгги ҳикматни муаллиф ўзи ҳақида ёзган. Шон-шуҳрат ҳам унга тасодифан келди. Чунки у ҳаётда нимагаки эришган бўлса, ҳаммасига қийинчилик билан етишган.\nФусункор Реализм Чашмасида\nГабриел Гарсиа Маркес Магдалена дарёси соҳилидаги кичкина Аракатака шаҳарчасида таваллуд топди. Атлантика океани баҳайбат тўлқинларининг ваҳимали товуши билан биргаликда шамол уммоннинг заррин сувларини сочувчи ёқимли шабадани Аракатака кўчаларига ҳам олиб киради. Габриелнинг отаси телеграфчи бўлиб ишлар, оиласини боқиш учун икки сменада ишлашга мажбур эди. Шу боисдан у уйда жуда кам бўларди. Габриел онасини жону дили билан яхши кўрарди. Бироқ ундан ташқари яна ўнта фарзанди бўлган бечора онанинг ўғлини эркалашга вақти йўқ эди. Тақдир тақозоси билан у бобоси ва бувисининг тарбиясига топширилади. Айнан мана шу инсонлар унда юксак маънавиятнинг шаклланишига салмоқли ҳисса қўшишган.\nБувиси Транкилина ғурурли, ахлоқан соф ва жуда ҳам доно аёл эди. Кейинчалик бувиси унинг кўпгина романларида бир авлод бошида турувчи оналар образида намоён бўлади. Бобоси полковник, 1899-1903 йиллардаги миллий-озодлик уруши қатнашчиси бўлган. Габриел бобосини ҳам қаттиқ яхши кўрарди. Лекин у 8 ёшга тўлганида бобоси дунёдан кўз юмади. Севимли бобоси Габриелнинг ҳар бир асарида қайта тириларди. Эҳтимол, у шу тариқа унга умрини бахшида этган инсонлар руҳини шод айлагандир. Бундан ташқари, болакайга уларнинг арвоҳлар дайдиб юрадиган ғалати уйлари ҳам қаттиқ таъсир ўтказганди. Унинг болалик дунёсида сеҳргарлик ва рўё туташиб кетгандики, бу унинг кейинги ижодида ҳам ўз аксини топади. Габриел улғайгач, янги адабий жанр – фусункор реализмга асос солади. Макондо мамлакатини у Аракатаканинг тор кўчаларида ўйнаб юрган кезларидаёқ хаёлида барпо этганди.\nГабриел Сапакири шаҳарчасидаги мактаб-интернатда ўқийди. Xудди шу ерда у биринчи адабий «тажрибалари»ни амалга оширади. Буни келажакда ёзувчи бўлиш учун эмас, балки ҳуқуқшунослик касбини эгаллаш учун қилганди. 1946 йилда У Богота университетига ўқишга киради. Габриелнинг романтик шеърларидан кўпчилик ҳайратга тушарди. 1947 йилда унинг биринчи ҳикояси чоп этилади. Бироқ Маркес фақатгина ҳуқуқшунослик карераси томон олға интилаётганди. Чунки Габриелга танлаган қизига уйланиши учун пул керак эди. Ўшанда у 19, танлагани 13 ёшда эди…\nПенелопа Ҳамон Кутмоқда\nГабриел Гарсиа Маркес астрологияга жуда ишонади. У 1927 йил 6 март куни Балиқ буржи остида туғилган. Шунинг учун ҳам 1932 йил 6 нояр куни Чаён буржи остида туғилган қиз унинг ягона муҳаббати, рафиқаси, дўсти ва бир умрга йўлдош бўлиши лозим деб ҳисобларди.\nМерседес Барчани у 1945 йилда Сукре шаҳарчасига ёзги таътилга келган пайтида учратди. Уларнинг ота-оналари бир-бирларини яхши танишарди. Танишиш навбати энди уларнинг фарзандларига келганди. Бесўнақай Габо чарос кўзли нозиккина қизалоқ Меченинг қўлини жентелменларга хос ўпди. Ўпди-ю, бир қарашдаёқ ва бир умрга севиб қолди. «Мен ҳозиргина шуни тушундимки, шу пайтгача ёзган шеърларимнинг барчаси сизга бағишланган экан, – деди Габо Меченинг қўлини қўйиб юбормасдан. – Менга турмушга чиқинг!».\nЖулетта ҳам худди шу ёшда эди. Бироқ XX асрда ҳатто, Колумбияда ҳам бу ёш севги ва никоҳ учун таъқиқланганди. Кейинчалик унинг романларида мана шу мавзу жуда кўп бора кўтарилади. 1945 йилда Мече Барча Габо Маркеснинг кўзларига боқиб шундай деди: «Мен рози. Фақат мактабни тамомлаб олишимга рухсат беринг…»\nСевишганлар жуда кўп кутишди. Йўқ, Маркеснинг «Ўлат пайтидаги севги» романидагидек эмас, албатта. Асардаги бош қаҳрамон Флорентино Ариза севгилиси Фермина Дазега абадий севгисини изҳор қилгач, эллик уч йил, етти ой ва ўн бир кундан кейин уйланади…\nМече Габосини ўн уч йил кутди. У севгилисининг дастлаб юриспруденция, сўнгра журналистика соҳасида муваффақиятли карера ясашини сабр ила кутди. Неча йиллар орзиқиб кутилган кун етиб келганида Габриел 31, Мерседес эса 25 ёшда эди. Бу пайтга келиб, Мерседеснинг орқасидан «қари қиз», «Пенелопа» деб атайдиган бўлишди. Чунки у ҳам ўз «Одиссей»ини сабр-тоқат билан кутганди. Лекин уларнинг фарқи шунда эдики, Пенелопа Одиссейнинг қонуний рафиқаси бўлган, Мерседес билан Габриел эса ҳатто, унаштирилмаган ҳам эдилар.\n«Биз шунчаки тақдиримизда борини сабр-тоқат ва қаноат билан кутдик, – дея хотирлайди кейинчалик Маркес. – Турмушимиз давомида биз бирор марта ҳам жиддий гап талашмаганмиз. Эҳтимол, бунга биз ҳамма нарсага никоҳдан олдинги нигоҳ билан қараганимиздир. Оилавий ҳаёт – ҳар куни бошидан бошланадиган жуда машаққатли иш. Шу тариқа умр ўтади. Доимий зўриқиш остида яшаймиз, баъзида бундан чарчаб, зерикамиз… Шундай бўлса-да, ҳаёт, яшаш бунга арзийди!»\nМерседес иккита фарзандини дунёга келтириб, уларни ўраб турган ночорликни ҳам сабр-бардош билан енгарди. Айнан мана шу қадди-қомати келишган, гўзал табассумли аёл туфайли Маркес буюк ёзувчи бўлди.\n80 Песо Эвазига Адабий Инқилоб\nГабриел Гарсиа Маркесни бутун дунёга танитган «Ёлғизликнинг юз йили» романининг пайдо бўлишида айнан Мерседеснинг хизмати юксак бўлди. Маркес негадир, 40 ёшида буюк асар яратиб, дунёга танилишига ишонарди. У машинасини сотиб, ўн саккиз ойга иш кабинетига қамалиб олди. У ҳатто, оиласи билан ҳам мулоқот қилмади. У буткул Макондо мамлакатига кўчиб ўтганди… Бу вақт мобайнида Мерседес дуч келган ишни бажариб, оила боқувчисига айланди.\nҚўлёзмани Буенос-Айресдаги нашриётга юбориш вақти келганида, Мерседес қалин ва оғир папкани кўтариб, почтага ўзи равона бўлди. Бандерол 80 песо турарди. Аммо Мерседесда атиги 40 песо бор эди. У қўлёзмаларнинг ярмини юбориб, уйга қайтиб келди. Электроиситгич, фен ва миксерни гаровга қўйиб, қўлёзмаларнинг қолганини ҳам жўнатиб юборди.\nМерседес Габриел билан ночорликда ҳам, азоб-уқубатда ҳам бирга бўлди. Гениал асар муваффақиятидан кейинги шон-шуҳратни ҳам у билан бирга муносиб қарши олди. 1967 йилда дунё юзини кўрган «Ёлғизликнинг юз йили» романи адабиётда «адабий тўнтариш»ни юзага келтирди ва Габриел Гарсиа Маркесни тирик классика афсонасига айлантирди. Асар миллионлаб нусхада чоп этилар, дунёнинг 35 тилига таржима қилинганди. 1970 йилда романнинг рус тилидаги нашри чоп этилди. Ҳозирда «Ёлғизликнинг юз йили» жаҳон дурдона асарлари йигирматалигига киритилган.\nШундан кейин омад Маркес билан ёнма-ён юрди. Унинг ҳар бир романи, қиссаси, ҳикояси ва эсселари мухлислар ва танқидчилар томонидан катта хурсандчилик билан кутиб олинарди. Маркес эришган барча ютуқлари рафиқасига тегишли эканлигини тушунарди. «Ўлат пайтидаги севги» романини у «Албатта, Мерседесга бағишланади. Бу жойлар ўзининг тождор қироличасини топди…» дегувчи сўз боши билан бошланади. Бу жойлар унинг тасаввури маҳсулидир. Макондо дунёси. Афсунгарлик ва реализм уйғунлашган мамлакат. Унинг қаҳрамонлари навниҳол қизларга ошиқ бўлишади. Улар ҳам тўй кунларини ўн йиллаб кутишади. Маркес ҳам гўёки айнан мана шу мамлакатдан ҳаётга келиб қолгандек эди. Мерседес ҳам доимо унинг ёнида. 1972 йилда Ромуло Галегос номидаги халқаро мукофотни қўлга киритди. Ўн йилдан сўнг ёзувчи Нобел мукофотига сазовор бўлди.\nКўчириб Олинган Финал\n1999 йилда шифокорлар Маркесга даҳшатли ташхис қўйишди: лимфатик тизим саратони. «Дунёвий ишлари»ни тугатиб олиши учун унга бир неча ой, эҳтимол, бир йил муҳлат беришди. Лекин Габриел ва Мерседес таслим бўлишмади. Ёзувчининг омади бор экан. Ёши катта одамларда касаллик унчалик тез ривожланмас экан.\nМаркес умуман ёзмасликка сўз берганди. Бироқ 2004 йилда «Мен билган ойимчаларнинг хотиралари» («Маъюс хонимчаларнинг хотиралари») романи чоп этилди. Асар бош қаҳрамони умрида бирор марта ҳам севмаган, фақатгина енгилтабиат аёллар «хизмати»дан фойдаланган кишидир. Лекин у тўқсон ёшида 14 яшар қизалоқни севиб қолади. Яна ўша севги қиссаси… У сўнгги деб ўйлаган китоб мисраларида буюк муҳаббатини яна бир бор тилга олади.\nРоман чоп этилишига бир ой қолганида қўлёзмани нашриётдан ўғирлаб кетишади ва асар ақл бовар қилмайдиган нусхада чоп этилади. Маркес ҳеч ким кутмаган жавоб юришини қилди. У романнинг якуний қисмини кўчириб олиб, китоб қилиб чиқарди. Расмий сотувга чиққан роман буткул бошқача якунга эга эди. Бу асар ҳам тез фурсатда миллионлаб нусхада чоп этилди. «Хотиралар»дан сўнг Габриел Маркес бошқа ёзмаслигини таъкидлади. Бу сафар у сўзида турди. 2006 йилда берган интервюсида у шундай деганди: «Ўтган йили умримда биринчи марта бир мисра ҳам ёзмадим. Мендаги тажриба билан яна битта роман ёзишнинг ҳеч бир қийин жойи йўқ. Лекин мухлисларим унга юрагимни, қалбимни бахшида этмаганлигимни дарҳол пайқашарди…».\nБироқ Габриел Маркес мухлислари ундан ҳамон ажойиб асарлар, ҳеч бўлмаганда ўша ваъда қилинган мемуарларни кутиб қолишади. Шундан сўнг ёзувчи «Ҳаётни сўйлаш учун яшаш» хотиралар китобини ёзиб тугатди.\nСўнгги Мистификация Ёхуд Ёзувчининг Сўнгги Мактуби\n2000 йилда, касаллиги авж олган паллада Маркес инсониятга атаб ёзган сўнгги мактубини қоғозга туширди. Мактуб «Мен кетаяпман…» деб бошланарди.\n«Агарда Тангри менга яна озроқ умр берганида эди, мен хаёлимга келган ҳар бир сўзни айтмаган бўлардим, эҳтимол, мен гапиришдан олдин кўпроқ ўйлаб кўрардим.\nМен ҳар бир нарсага унинг қийматига қараб эмас, балки аҳамиятига қараб баҳо берган бўлардим.\nКам ухлаб, кўпроқ орзу қилардим, юмуқ кўзларнинг ҳар бир дақиқаси олтмиш сонияли ёруғ дунёдан маҳрум бўлиш демакдир.\nБошқалар тик турганда, мен юрардим, бошқалар ухлаганда, мен уйғонардим, бошқалар гапираётганда мен тинглардим.\nШоколадли музқаймоқдан тўйиб-тўйиб еган бўлардим.\nТангри менга яна озгина умр берганида, мен оддийгина кийинардим, қуёшнинг илк нуридан уйғонардим, танамни, қалбимни офтобга берардим.\nЁ, Тангрим, қанийди яна озгина вақтим бўлганида эди, мен нафратимни музга айлантириб, қуёш чиқишини кутардим.\nМен Ван Гог каби юлдузлар шуъласида сурат чизардим, Бенедетти шеърларини ўқиб, орзу қилардим.\nМен атиргул тикани оғриғидан ғунчаларини кўз ёшларим билан ювардим, гул баргларидан бўса олардим.\nЁ, Тангрим, менинг умримни озгина узайтирганингда, севимли кишиларимга уларни яхши кўришимни айтиш учун бирор кунни ҳам ўтказмаган бўлардим. Мен қариганда одамлар севишдан тўхтайди, деган гапларнинг ёлғонлигини исботлаб берардим. Аксинча, одамлар севишдан тўхтаса, қарий бошлайди.\nБолага қанот инъом этган бўлардим, ўзим унга парвоз қилишни ўргатардим.\nҚарияларга ўлим қариликдан эмас, унутилиб юборилишдан келишини тушунтирардим.\nАхир, мен ҳам кўп нарсани сизлардан ўргандим.\nҲар бир киши тоғ чўққисида бўлишини, лекин ҳақиқий бахт уни қияликда кутиб туришини тушундим.\nЯнги туғилган чақалоқ жажжи қўлчалари билан ота бармоғини ушлаганида, уни бир умрга тутиб қолади.\nҲар бир киши бошқага, тепадан пастга томон қарашга ҳақли, чунки оёққа туришида унинг ёрдами тегиши мумкин.\nМен сизлардан жуда кўп нарсани ўргандим. Тўғрисини айцам, бундан не наф, билимларим сандиғини тўлдириб, ўзим кетаяпман...»\nЛотин Америкаси даҳосининг сўнгги мактуби Колумбия, Аргентина, Перу нашриётларига тарқатилди. Бир зумда бутун дунё тилларига таржима қилинди. Унинг ижодига ошиқ мухлислар кўзига ёш қалқди. У кетаяпти, у биз билан хайрлашаяпти! Бу орада Маркеснинг аҳволи яхшиланди. Шунда ўзининг ҳассослигидан уялиб, бу сўзлар муаллифлигидан бош тортди: «Мен уят ва аламда қолдим. Чунки мени сидқидилдан яхши кўриб, эъзозловчи мухлисларим бундай «бемаза иншо»ни менинг асарим деб ўйлашса-я! Айнан мана шу бемаза иншо депрессия ва тушкунлик ҳолатида бўлган кишиларни ҳаётга бошқача нигоҳ билан қарашга мажбур этган. Бундай хайрлашув мактубини Габриел Маркес номли даҳодан бошқа ҳеч ким ёзолмас эди. Бироқ адабиёт аҳли ўртасида ҳануз баҳс, тортишувлар бўлади. Сўнгги мактубнинг ҳақиқий муаллифи ким экан аслида? Маркес ижоди билан шуғулланувчи мутахассислар, мактубни унинг ўзи ёзган, дейишади. Фақат Маркес буни тан олишни истамайди. Чунки мурожаат жуда содда, самимий, мулойим тилда ёзилганди. Ҳозирда Габриел Маркес мактубни Аргентинанинг Перудаги элчиси ёзган деб таъкидламоқда. Элчи қўрқувдан титраб, у ёзувчи эмаслигини, бундай жумлалар тузолмаслигини қайта-қайта такрорларди. Шусиз ҳам ҳаммаси аён эди. Бу даҳонинг сўнгги афсонаси бўлса-чи? Эҳтимол, сўнггиси эмасдир. Ҳа, у кетаяпти. Лекин у ҳали тирик. Инсон тирик экан, у ҳали яратишга қодир бўлади. Ҳолбуки, бу инсоннинг номи Габриел Гарсиа Маркес!\n"http://www.kutubxona.com/wiki/index.php?title=Dildora_Turdiyeva._Lotin_amerikasi_dahosi_/_Kiril&oldid=12632" dan olindi


Жонни Депп ва Анжелина Жоли. Ҳаётда ҳам ажойиб жуфтлик бўлиши мумкин бўлган машҳурлар (фото) - Daryo\n12:55, 09.07.2021 46090\nМана, неча йилдирки қуйидаги машҳур инсонлар эркак ва аёл ўртасида дўстлик бўлмайди, деган қарашларни йўққа чиқарган.\nЛеонардо Ди Каприо ва Кейт Уинслет\nКейт ва Лео ўртасидаги дўстлик йигирма йилдан бери давом этиб келмоқда, бу дўстлик «Титаник» фильмини суратга олиш пайтида бошланган. Экрандаги жуфтлик бир-бирига шунчалик мос эдики, мухлислар дарҳол актёрларни севишганларга чиқаришган, аммо уларнинг бу тахминлари ўзини оқламади. Актрисанинг сўзларига кўра, йилдан йилга уларнинг дўстлиги янада мустаҳкамланиб бормоқда ва улар «ҳеч қачон севишишмаган». Аммо улар оғир кунларида бир-бирларини қўллаб-қувватлаб, муваффақиятларидан қувонишган. Буни 2016 йилда «Оскар» маросимида Ди Каприо ниҳоят орзу қилган ҳайкалчага эришганидаги Уинслетнинг реакциясидан ҳам пайқаш мумкин.\nАни Лорак ва Сергей Лазерев\nМухлислар кўпинча Ани Лорак ва Сергей Лазаревнинг бир-бирларига қандай қарашларига эътибор беришади. Шунга қарамай, юлдузлар ўртасида ҳеч қандай романтик муносабат йўқ, фақат мустаҳкам дўстлик мавжуд. «Сени қанчалик соғиндим, азизам Керолайн. Йиллар ўтса-да, дўстлигимиз мустаҳкам ва барқарор! Худога шукур! » — деб ёзган Лазарев 2020 йил июнь ойида карантин сабабли севгилисидан бир неча ойга айрилганида. Лорак эса севимли шеъридан парча келтириб «Дўстларим ёнимда бўлса, шаррос ёмғир нима бўлибди», деб жавоб ёзган. Шу жавоби билан у интернет фойдаланувчиларига улар тахмин қилинган муносабатларини муҳокама қилиш учун имконият қолдирмаган.\nЭмилия Кларк ва Жейсон Момоа\nЭмилия Кларк ва Жейсон Момоа «Тахтлар ўйини» сериалида танишган, фильмда улар севишганлар ролини ижро этган. Томошабинлар бу актёрларни шунчалик яхши кўришар эдики, кўплаб мухлислар уларнинг муносабатлари ҳақиқий ҳаётга ҳам кўчишига умид қилган. Бироқ бу натижа бермади: ҳақиқий ҳаётда Жейсон ва Эмилия ҳақиқий дўст бўлиб қолишди. Актриса икки марта мияга қон қуйилишидан азият чекканида, экрандаги шериги унинг ёнидан бир қадам ҳам узоқлашмади. «Мен уни жуда яхши кўраман, бахтимга, ҳозир унинг аҳволи яхши», — деб ёзган эди Момоа дўстининг соғлиғи яхшиланганидан хурсанд бўлиб.\nАнастасия Волочкова ва Николай Басков\n2010 йилдан кейин тез-тез бирга кўриш мумкин бўлган яна бир жуфтлик — Анастасия Волочкова ва Николай Басков. Юлдузлар ўрталарида ишқий муносабатлар бўлганини яширмайди, аммо ҳозир уларни вақт синовидан ўтган дўстлик ришталари боғлаб тургани ҳақида бажонидил гапиришади. Интервьюларнинг бирида хонанда дўстининг тўйида бошловчилик қилишни хоҳлашини ва бу кунни интизорлик билан кутаётганини тан олган. «Собиқ муносабатлар бўлмайди, Настя эса ҳаётимдаги менга нисбатан илиқ, дўстона муносабатларни сақлаб қолган қизлардан бири», — дейди қўшиқчи.\nАнжелина Жоли ва Жонни Депп\nАнжелина ва Жонни бир-бирларини 2000 йилларнинг бошларидан бери билишган, аммо улар «Турист» фильмини суратга олиш пайтида яқиндан танишишган. Инсайдерларнинг айтишича, юлдузлар ўшанда тезда тил топишиб, фильм экранга чиққанидан кейин ҳам яқин муносабатда бўлган. Айнан Анжелина Жонни Эмбер билан алоқани узгандан кейин дўстини қўллаб-қувватлади. Депп ҳам ўз навбатида, Питт билан жанжаллашиб қолганидан кейин Жолини ёлғиз қолдирмай, узоқ суд тортишувларида ҳам ёнида бўлган.\nНафақат саҳнада, балки ҳаётда ҳам ажралмас дўст бўлган турк юлдузлари (фото)\nБиринчи муҳаббатига уйланган Болливуд актёрлари (фото)\n23:40, 22.05.2022 8251\n23:08, 22.05.2022 12094\n23:05, 22.05.2022 17287\n22:44, 22.05.2022 12769\n14:16, 21.05.2022 77535\n23:17, 21.05.2022 76028\n18:55, 21.05.2022 51557


Ўзбекистон газ беришни тўхтатиши мумкин\n“Ўзбектрансгаз” расмий Душанбени “зангори олов” учун қарзлар тўланмаган тақдирда Тожикистонга 15 июндан бошлаб газ берилиши тўхтатилиши ҳақида огоҳлантирди.\nМаълумотларга кўра, айни пайтда Тожикистоннинг газ учун Ўзбекистонга қарздорлги 18 миллион доллар миқдорига етган.\nБироқ “Тожиктрансгаз” ширкати маблағ йўқлиги туфайли Ўзбекистонга қарзларини бера олмаслигини маълум қилган.\nКелишувга мувофиқ Ўзбекистон жорий йилда Тожикистонга 550 миллион кубометр газ етказиб бериши керак эди. музокараларда минг кубометр газ нархи 240 доллар қилиб белгиланган.


Болалар омбудсмани ўз қизларини шафқатсизларча калтаклаган она воқеасига муносабат билдирди\nБир муддат олдин Қорақалпоғистоннинг Хўжайли туманида ёш аёл вояга етмаган икки нафар қизини шафқатсизларча калтаклагани акс этган видеолар тарқалганди. Ушбу ҳолатга Болалар омбудсманининг Ўзбекистондаги вакили Алия Юнусова ўз муносабатини билдирди.\n“Эълон қилинган видеони кўришим биланоқ, бу видеони республикамизда ташкил этилган Болаларни ҳимоя қилиш масалалари шуъбасининг Telegram каналига юбордим. Чунки ушбу орган шундай болаларни ҳимоя қилиш, ота-оналарини жавобгарликка тортиш, шу жумладан уларнинг келажакдаги тақдири билан боғлиқ барча масалалар билан бевосита шуғулланади.\nҲозирда онага нисбатан жиноий иш қўзғатилгани ҳақида маълумот берилди. Лекин шу билан бирга, ҳеч нарса ота-оналар томонидан болаларга нисбатан зўравонликни оқлай олмайди.\nАфсуски, оилада болаларга нисбатан зўравонлик, ижтимоий норма ҳисобланиб қолмоқда. Кўпинча унинг оқибатлари муҳокама қилинмайди. Фарзандни тарбиялаш учун зўравонлик зарур, жисмоний куч жазо сифатида ишлатилиши мумкин, деб ҳисоблайдиган ота-оналар бор.\nОта-оналар турмуш шароитининг оғирлиги, қашшоқ ва камбағаллиги, спиртли ичимликларни истеъмол қилиши ва ўз фарзандларини ташлаб кетиши ҳамда миграцияси болаларнинг қаровсизлиги, таҳқирланиши ёки эксплуатацияси хавфини оширади.\nБолалар зўравонлик ҳолатлари ҳақида гапирмайдилар ва шунинг учун камдан кам ҳолларда керакли ёрдамни олишади.\nЎзбекистон болалар ҳуқуқларини, шу жумладан, фавқулодда вазиятларда ҳимоя қилишга содиқлигини намойиш этмоқда.\nЎзбекистон Республикаси томонидан Бола ҳуқуқлари тўғрисидаги Конвенция 1992 йил 9 декабрда ратификация қилинди. Давлат ўз зиммасига мазкур халқаро ҳужжатда қайд этилган болаларнинг барча ҳуқуқларини, шу жумладан, жисмоний, руҳий ва жинсий зўравонликлардан, қийноққа солишлардан ёки шафқатсизлик, қўпол ёхуд инсон қадр-қимматини камситувчи бошқа шакллардаги муомаладан ҳимоя қилиш мажбуриятини олди.\nЎзбекистон Республикасининг “Бола ҳуқуқларининг кафолатлари тўғрисида”ги қонунида бола ҳуқуқларини ҳимоя қилиш бўйича давлат сиёсатининг асосий йўналишларидан бири сифатида (4-модда) боланинг ҳаёти ва соғлигини муҳофаза қилиш, боланинг камситилишига йўл қўймаслик, бола шаъни ва қадр-қимматини ҳимоя қилиш, болалар ҳуқуқлари ва имкониятлари тенглигини таъминлаш, бола ҳуқуқлари кафолатларининг ҳуқуқий асосларини такомиллаштириш, бола ҳуқуқлари кафолатлари тўғрисидаги қонун ҳужжатларига риоя этилишини таъминлаш белгиланган.\nШу билан биргаликда, ушбу қонунда давлат боланинг барча шакллардаги камситишлардан ҳимоя қилинишини таъминлаш учун зарур чораларни кўриши (7-модда), ҳар бир бола ўз шаъни ва қадр-қимматига қилинган тажовузлардан, шахсий ҳаётига ғайриқонуний аралашувлардан ҳимояланиш ҳуқуқига эгалиги, давлат жисмоний, руҳий ва жинсий зўравонликдан, қийноқларга солишдан ёки шафқатсиз, қўпол ёхуд инсон қадр-қимматини камситувчи бошқа шаклдаги муомаладан ҳимоя қилинишини амалга ошириши белгиланган.\nБизга ёки оммавий ахборот воситаларида болага нисбатан зўравонлик ёки шафқатсиз муносабатда бўлган бирорта ҳам ҳолат эътиборимиздан четда қолмайди!” дея таъкидлаган Бола ҳуқуқлари бўйича вакил Алия Юнусова.\nЭслатиб ўтамиз, ҳозирда ёш қизларини калтаклаган онага жиноят иши очилиб, ҳолат юзасидан дастлабки тергов ҳаракатлари олиб борилмоқда. Аёл Жиноят процессуал кодексининг тегишли моддасига асосан вақтинча ушлаб турилибди.\nБундан олдин онаси томонидан калтакланган қизларнинг ҳолати ҳақида маълумот берилганди.


Ўзбекистонлик спортчилар Паралимпия ўйинларидаги иштирокини якунлади. Ҳамюртларимиз умумжамоа ҳисобида нечанчи ўринни эгаллади?\n4 сентября, 2021, 20:59\nТеги:Токио-2020 | Паралимпия | Узбекистан\nВакилларимиз бу сафарги мусобақаларда 19 та медални ққўлга киритишди\nБугун Токиодаги Паралимпия ўйинларида ўзбекистонлик спортчилар иштирокини якунлашди.\nМусобақаларда қатнашган ҳамюртларимиз жами 19 та медални қўлга киритишди: 8 та олтин, 5 та кумуш ва 6 та бронза.\nШу тариқа, Ўзбекистон спорт делегацияси медаллар жамғариш бўйича рейтингда 16-ўринни эгаллаб турибди.\nАгарда ҳудо ҳоҳласа эртага натижаларимиз бошқалар жамоаси ҳисобига пастламасак ретингда шу натижа 16- ўринда қолсак зўр бўлар эди. Қоил лекин ўтган сафарги Рио2016 да ҳам адашмасам шу 16- ўринда якунлашган эди. Демакки Ўзбегим жамоаси ўз ўрни позетциясини сақлаб қолади. Қойил лекин бу сафар ҳам ҳурсанд қилишда пара олимпиячиларимиз. 2016-Риода 31 та медал 32 та қатнашчимиз томонидан ватанимизга тақдим этилган эди. Бусафар 55та қатнашчимиздан 19 та медал. Мана сизга матонат, жасорат қоил шуларга ватанимиз қаҳрамонлари асли шулар. 8 Та олтин 5та кумуш ва 6 та бронза. Умумжамоа миқиёсида 16-ўрин ёмон эмас. Олға ззбегим спорти. Париж 2024 яқин биз энди фақат ғалабаларни кутамиз. Ишонамиз натижаларимиз бундан бу ёғига фақат ўсишига ишонамиз албатта. Омад барчаларига.\nАгарда ҳудо ҳоҳласа эртага натижаларимиз бошқалар жамоаси ҳисобига пастламасак ретингда шу натижа 16- ўринда қолсак зўр бўлар эди. Қоил лекин ўтган сафарги Рио2016 да ҳам адашмасам шу 16- ўринда якунлашган эди. Демакки Ззбегим жамоаси ўз ўрни позетциясини сақлаб қолади. Қойил лекин бу сафар ҳам ҳурсанд қилишда пара олимпиячиларимиз. 2016-Риода 31 та медал 32 та қатнашчимиз томонидан ватанимизга тақдим этилган эди. Бусафар 55та қатнашчимиздан 19 та медал. Мана сизга матонат, жасорат қоил шуларга ватанимиз қаҳрамонлари асли шулар. 8 Та олтин 5та кумуш ва 6 та бронза. Умумжамоа миқиёсида 16-ўрин ёмон эмас. Олға ззбегим спорти. Париж 2024 яқин биз энди фақат ғалабаларни кутамиз. Ишонамиз натижаларимиз бундан бу ёғига фақат ўсишига ишонамиз албатта. Омад барчаларига.


Адлия вазирлиги Конституция бўйича билимни синовдан ўтказиш бўйича умуммиллий танловни эълон қилди\nТОШКЕНТ, 27 ноябрь. /«Дунё» АА/. Ўзбекистон адлия вазирлиги томонидан мамлакатимиз Конституциявий суди билан ҳамкорликда юртдошларимизнинг Асосий қонун ҳақидаги билимини синовдан ўтказиш мақсадида умуммиллий Конституция имтиҳони ўтказилади, деб хабар бермоқда «Дунё» АА мухбири.\nИмтиҳонда 15 ёшга тўлган ва ундан катта барча фуқаролар қатнашиши мумкин.\nИмтиҳонда иштирок этиш ихтиёрий, бепул ва барча учун очиқдир.\nИмтиҳон қуйидаги 2 босқичда ташкил этилади:\n1-босқич - тест синови. 1 декабрь куни соат 09.00 дан 13.00 гача онлайн шаклда бўлиб ўтади.\nБунинг учун ҳар бир иштирокчи 8-dekabr.adliya.uz сайтида рўйхатдан ўтиши керак. Рўйхатдан ўтиш 15 ноябрдан 30 ноябрга (шу куни ҳам) қадар давом этади.\nТест синови 20 та тест саволи ва 1 та ижодий саволдан иборат.\nТест саволларининг барчасига энг қисқа муддатда тўғри жавоб берган ишгирокчилар орасидан 50 нафари танлаб олиниб, уларнинг ижодий саволга берилган жавоблари кўриб чиқилади.\nБаҳолаш натижасига кўра энг юқори балл тўплаган 10 нафар иштирокчи навбатдаги босқичга ўтади.\n2 босқич - суҳбат. Мазкур босқич 8 декабрь – Конституция куни арафасида ташкил этилиб, бунда ҳар бир иштирокчига 10 тадан савол берилади.\nЯкунда энг юқори натижани қайд этган 3 нафар иштирокчи ғолиб, деб топилади.\nТанловнинг 2-босқич жараёнлари онлайн шаклда транслация қилинади.\n1-ўрин - 15 миллион сўм;\n2-ўрин - 10 миллион сўм;\n3-ўрин - 5 миллион сўм.\nШунингдек, имтиҳонга аҳолини кенг жалб этиш бўйича куратор сифатида волонтёрлар ҳам иштирок этиши мумкин. Бунда энг кўп иштирокчи жалб этган 3 нафар волонтёр махсус эсдалик совғалари билан тақдирланади.\nРоссия кўп тармоқли миграция марказининг...\nТошкентдаги “Ишга марҳамат” мономарказида Россия кўп тармоқли миграция марказининг Ўзбекис...\nЕкатеринбургда “Ўзбек тили дўстлари” клу...\nМамлакатимизнинг Екатеринбург шаҳридаги Бош консуллигида “Ўзбек тили дўстлари” клубининг т...\nМарказий Осиё ва Каспий гидроэнергетикас...\nV Халқаро конгрес ҳамда «Марказий Осиё ва Каспий гидроэнергетикаси 2021» кўргазмаси арафас...


Telegram видеоқўнғироқларни ишга туширди. Ҳозирча фақат Android учун – Газета.uz\nLotinchada 15 август 2020, 08:00 Технологиялар\n14 август — Telegram мессенжери пайдо бўлган кун. Шу муносабат билан Android-қурилмалар учун оммавий синов тариқасида видеоқўнғироқлар функцияси янги, 7.0 версиясига киритилди. Бу ҳақда компания ўз расмий сайтида хабар берди.\nВидеоқўнғироқ амалга ошириш учун, керакли фойдаланувчи шахсий профилига кириб, аввал овозли қўнғироқ қилиш тугмасини босиш керак. Сўнгра «Video» тугмаси босилади.\n2020 йил юзма-юз мулоқот учун талабни юзага чиқарди ва бизнинг альфа версиядаги видео чақирувлар функциямиз энди Android учун ишлайди, — дейилади расмий хабарда.\nБарча видео чақирувлар бошидан охиригача шифрлаш билан ҳимояланади. Бундан ташқари, келгуси ойларда компания гуруҳли видеоқўнғироқлар функциясини ҳам киритишни ваъда берди.\nНега iOS учун видеоқўнғироқлар киритилмади\nКомпания блогида ёзилишича, янги версияни App Store’га жойлаш учун Apple ҳанузгача иловани назоратдан ўтказмаган. iOS фойдаланувчиларини видео чақирувларни кутишга тўғри келади.\nБиз барча iOS фойдаланувчиларимиздан ушбу функцияни фақат Android учун ишга тушираётганимиз туфайли узр сўраймиз. Бу янгиланишни App Store’га Google Play’га юборишимиздан бир неча кун олдин юборган бўлсак ҳам, Apple уни ўз вақтида кўриб чиқа олмади.\nАгар iOS қурилмаларидан фойдалансангиз ва Telegram видео чақирувларини синашни хоҳласангиз, Apple сизга рухсат бергунигача кутишингизга тўғри келади — ёки Android каби фойдаланувчилари ва дастурчиларини кўпроқ ҳурмат қиладиган бошқа платформага алмаштиринг, — дейилади Telegram блоги хабарида.\n«Газета.uz» 6 496


«У менинг ғазабимни келтирмоқда». «Арсенал»нинг собиқ футболчиси Ўзилни жамоадан ҳайдаш истагида\n«Арсенал»нинг собиқ футболчиси Эммануэль Пети «канонирлар» жамоаси муаммолари ҳақида гапира туриб, Месут Ўзилни танқид қилди.\n«У вақтида яхши ўйнарди. Ҳа, Ўзил ҳали ҳам жамоага ёрдам бериши мумкин, аммо мен у яна аввалги формасига қайта олади, дея олмайман. Мавсум бошланиб кетди? Унинг статистикасига қаранг. (3 ўйин, битта ҳам гол ва голли узатма йўқ – таҳр).\nҲаммасидан ҳам кўра, мени унинг футболга муносабати хафа қилади. Унинг майдонда масъулиятсизлик қилишидан ғазабланаман. Ўзил жамоадошларига ёрдам бермайди. Венгер нега уни ҳалигача жамоада ушлаб турганини тушунмайман. Агар мен мураббий бўлганимда шундай дердим: «Месут, кетасанми? Ана эшик, уни ташқаридан ёпиб кет!». Аммо Венгер бўлганимда, айтардим: «Йўқол!», – деган Пети.\nФранциялик собиқ футболчи пойтахтликлар клубига «Лестер»дан Риёз Маҳрезни олишни тавсия қилган.\n«У Англия чемпионатини жуда яхши билади. Маҳрез – премьер-лигадаги энг яхши футболчилардан биридир. Ўйлайманки, Риёз «Арсенал» ўйин услубига осонгина мослашади ва ўнг қанотдаги муаммоларни ёпади.\nҲимоя ҳақида қайғуришни бас қилиш керак. Менимча тўпни ўз дарвозангдан узоқда тутишинг гол ўтказмасликни таъминлайди. Тўп билан яхши муомала қиладиган, уни жамоада сақлай оладиган футболчиларни топиш керак.\nМен мураббий бўлганимда, жамоамда дриблерларни – ўз ҳаракатлари билан рақибни уялтира оладиган футболчиларни ўйнатган бўлардим. Тезкор ва ақллисини. «Арсенал»да бундай футболчи фақат битта, бу эса Алексис Санчес. Албатта, жамоада тезкор футболчилар кўп, аммо уларнинг техникаси яхши эмас», – дея франциялик собиқ футболчи сўзларини келтирган ESPN FC.\nАрсенал Месут Ўзил Эммануэль Пети


Англия терма жамоаси собиқ сардори АҚШ термасини бошқармоқчи\n24 ноябрь, 2017, 14:33\nАнглия терма жамоаси собиқ сардори Сол Кэмпбелл мураббий сифатида АҚШ терма жамоасини бошқариш ниятида эканлигини яшириб ўтирмади. Эслатиб ўтиш лозимки, АҚШликлар айни дамда бош мураббийсиз қолишган. Боиси, Брюс Арена терма жамоани ЖЧ-2018га олиб чиқолмагач, истеъфога чиқарилган эди.\n“Қўшма штатларда футболга катта маблағ сарфланди ва ўйлайманки, улар ҳар томонлама ўйлаб қарор чиқаришлари керак. Бу ерда футболни ривожлантиришга ўз ҳиссасини қўшишга тайёр мутахассислар дунёда кўп. Ким билади, агар улар менга юзланишса, балким ёрдам берарман”, - дейди Кэмпбелл.\nЭслатиб ўтамиз, бундан аввалроқ франциялик машҳур мураббий Лоран Блан ҳам АҚШ терма жамоасини бошқариши мумкинлиги ҳақида хабарлар тарқалган эди.


Google ўзини ташхис қўювчи шифокор ролида синаб кўради\n19:22 / 21.06.2016\nСоғлиғини тиклаш мақсадида шифокор кўригидан ўтмай, қидирув тизимига бепул тиббий маслаҳат сўраб мурожаат қилувчи фойдаланувчилар натижаларнинг кўплиги туфайли кўпинча ўзларида мавжуд бўлмаган касалларни топиб, ўзбилармонлик билан даволанишади ва бунинг оқибатида азият чекишади. Масалан, касаллик белгиларини оладиган бўлсак, уларни қидирув сатрига ёзган фойдаланувчилар аллергик реакцияларини озиқ-овқатдан заҳарланиш белгилари билан адаштиришлари мумкин ва аксинча.\nGoogle ўз-ўзига ташхис қўювчи кишиларнинг ҳаётини енгиллаштиради. Яқин кунлар ичида компания касалликни аниқлаш имконини берувчи янги функцияни киритади. Масалан, "бош оғриғи" сўровига у лоҳасликнинг турли белгилари ва унинг тахминий сабаблари (мигрень, синусит, шамоллаш) батафсил ёзилган "карточкалар" рўйхатини беради, мустақил даволаниш вариантларини тақдим қилади, шунингдек шифокорга кўринишни тавсия этади.\nЯнги функция ишончли манбалардан маълумотлар олиб, уни шифокорлар томонидан берилган маълумотлар билан таққослайдиган Knowledge Graph ("Билимлар тармоғи") сервисига асосланган. Шунингдек Google'га Ҳарвард тиббиёт мактаби ва энг йирик хусусий тиббий марказлардан бири Майо клиникаси экспертлари ёрдам кўрсатишади.\niOS ва Android қурилмаларида Google'нинг касаллик белгилари бўйича қидирув тизими ишга тушади, лекин у ҳозирча фақат инглиззабон фойдаланувчиларга мўлжалланган. Компания келажакда бу функция учун касалликлар, тиллар ва мамлакатлар рўйхатини кенгайтиришни режалаштирмоқда.


Алифми ёки калтак? - www.ziyouz.uz\nБош саҳифа Оила ва жамиятАлифми ёки калтак?\nҚайси бир радиоканалда интеллектуал дастур (!) олиб борилаётган эди. Бошловчи савол берди:\n– «Мажолис ун-нафоис» асари кимнинг қаламига мансуб?\nБир неча дақиқа ичида уч-тўрт тингловчи боғланиб, ушбу саволга жавоб беришга уринди. Биринчи бўлиб қўнғироқ қилган тингловчининг жавобини эшитиб, аввалига кулгидан ўзимни тия олмадим, кейин эса бир хуноби ошган бошловчига, бир ўша саводсиз ўқувчи қизга ачиниб кетдим.\n– Ўзингизни таништиринг, – деди бошловчи унга. Қиз исмини ва мактабда ўқишини айтди. – Хў-ў-ш, саволни такрорлайман: «Мажолис ун-нафоис» асарини ким ёзган?\n– Ҳмм… «подсказка» берворинг.\n– Хўп, бу шоир исмининг бош ҳарфи «А».\n– Аброр Ҳидоятов! – ҳайқирди қиз ҳеч иккиланмай, қувонч билан.\nРадиобошловчининг асабийлашиб кетгани овозидан яққол билиниб турарди, чунки қиз эсига келган таниқли кишилардан яна бирининг исмини келтирган эди. Шунда сезиб қолдим: қиз ўйинда иштирок этиш учун эмас, шунчаки эфирга чиқиш мақсадида қўнғироқ қилган. Ундан кейинги қатнашчилар ҳам қойиллатиб жавоб бера олишмади. Ниҳоят бир талаба йигит бошловчини сиқилишдан қутқарди:\n– Бу асарни ҳазрат Алишер Навоий ёзган.\nНафақат радиобошловчи, балки менинг ҳам елкамдан тоғ ағдарилди. Мактабларимизда, ана шундай, «алифни калтак» дейдиган ўқувчилар борлигига қаттиқ ачиндим. «Хўп, бир-иккита ўқувчи Навоийни танимаса, осмон узилиб ерга тушармиди», дегувчилар топилар. Бу фикрга раддия тайёр: аждодларини танимайдиган, халқининг ўтмишига беписанд қарайдиган одам ўзлигини англаши мумкинми?\nУнутмайлик, бағримизда ўсаётган ҳар бир ёш биз орзу қилаётган келажакнинг битта устуни ҳисобланади. Энди тасаввур қилинг: қураётган иморатингизда бир-икки устуни кам бўлса, қийшайиб қолади-ку…\n«ЎЧИР ОВОЗИНГНИ, МАҲМАДОНА!..»\nКелинг, гапни чувалатмай, асосий мақсадга ўтақолай. Ўзингиз ҳам фаҳмлаб турибсиз, гап фарзандларимизнинг таълим-тарбияси ҳақида.\nХўш, айрим ўқувчилар юқорида тилга олинган қиз каби «даҳолик»ка эришаётган экан, бунинг асосий сабаблари нимада?\nМасалани сиёсатга тақашнинг ҳожати йўқ. Юртимизда мактаб таълимини ислоҳ қилиш йўлида амалга оширилаётган ишларга барчамиз гувоҳ бўлиб турибмиз. Ўқийман, деган одамга ҳар қандай шарт-шароит муҳайё. Шундай экан, ақалли бир бор холис бўлайлик-да, айбни ҳар доимгидай бошқаларга ағдармай, ўзимиздан қидириб кўрайлик.\nАллақайси замонда ёш ота-она машҳур алломанинг ҳузурига келишибди. «Яқинда фарзандли бўлдик, унинг тарбиясини қачондан бошлашимиз даркор?» деб сўрашибди улар. Аллома ҳам савол берибди: «Фарзандингиз неча ойлик бўлди?» «Уч ойлик», жавоб қайтарибди улар. «Унинг тарбиясини роппа-роса уч ойга кечиктирибсизлар», деган экан аллома. Ушбу ривоятдан хулоса чиқариш ўзингизга ҳавола. Ўзбекларда эса фарзандлар тарбияси ҳақида ўзига хос оддий фалсафа бор: «Ҳа-а, бир-бири билан уришиб-тепишиб катта бўлади-да…» Тўғрисини тан олиш керак, тарбия борасида анча нўноқмиз. Нобел мукофотини олиши мумкин бўлган боламизга нонни «нанна», овқатни «ашша» қилиб ўргатгунимизча, рус қўшнимизнинг фарзанди ҳамма нарсани ўз оти билан атаб, бурро-бурро гапираётган бўлади. Дилбандимиз эндигина дунёни англай бошлаб, «У ким? Бу нима?» қабилида саволлар бера бошласа, «Уф-ф, бошимни қотириб юбординг, бирпас жим ўтир», «Ўчир овозингни, маҳмадона!» тариқасида жавоблар эшитади. Бора-бора, у сав\nол сўрамай қўяди, эндигина куртак отган истеъдоди ва қобилияти бўғилади-қолади.\nАкадемик лицейда ишлаб юрган пайтида ҳамкасбларим айтиб қолишди: «Ҳозирги ўқувчилар жуда талтайиб кетди, агар бирор эркак ўқитувчи ёқмай қолса борми, панароққа олиб чиқиб, калтаклашдан ҳам тойишмайди…» Бу ҳақида олдин ҳам эшитгандим, барибир ишонмадим. «Бор гап, бунақа воқеалар бўлиб туради, ўқитувчи бечора эса ҳеч кимга оғиз очолмайди», дейишди улар. Наҳотки, ўқувчи таълим берган устозига қўл кўтарса?! «Устоз отангдай улуғ» деган гап қаерда қолди унда? «Сенга бир ҳарфни ўргатган устознинг ҳаққини мингта бойлик билан ҳам адо этолмайсан», деган гап-чи?\nБундай кўнглисиз ҳолатнинг асл сабабчилари албатта ота-оналардир. Йилда аранг бир марта қорасини кўрсатган ота-онага фарзандидан шикоят қилсангиз, «Эртадан-кечгача ишдамиз, тирикчилик билан овора бўлиб, болаларга вақт ажратолмаяпмиз», дея узрхоҳлик қилишади. Ўғлига ё қизига қаттиқроқ гапириб кўринг-чи, аюҳаннос солиб, елдай учиб келишади. «Нимага менинг боламни хафа қилдинг? Ҳатто чертишга ҳам ҳаққинг йўқ», деб дўқ-пўписа қилишади. Бунақада ўқитувчининг обрўси қоларканми?\nАфсуски, биз ўз фарзандимизга мактабда яхши билим олиш кераклигини уқтирмаймиз. Аксинча, ўқишига мутлақо бепарво қараб, институт ёки университетга ПУЛ билан киритиб қўйишга ваъда қиламиз (қарабсизки, яна бир танбал тайёр-да). Кейин эса пул билан ишга жойлаймиз, уни бошқалардан пул олишга ўргатамиз. Эътиқоди пулга айланган одамнинг эса манқуртдан фарқи йўқлигини биз ғофиллар қаёқдан ҳам билайлик?..\n← Аввалги Аввалги Тўмарис\nКейинги → Кейинги: Шармандага шаҳар кенг(ми?)